|  |  |
| --- | --- |
| Mateo 2:1-12  1Panuma Yesu afyalwa mu Betelehemu yaku Yudea mu nshiku sha mfumu Herodi, abaume bamano ukufuma ku kabanga balifikile mu Yerusalemu balikulanda ati, 2''Ilipi Imfumu yaba Yuda? Twalimwene ulutanda lwakwe kukabanga natwisa mukumushinshimuna.'' 3Ulo Herodi imfumu aumfwile ifi, alisakamikilwe, pamo na bena Yerusalemu bonse.4Herodi aliletele capamo bashimapepo bakalamba bonse na bakalemba ba bantu,kabili alibepwishe ati, ''Nikwisa Kristu ali no kufyalilwa?'' 5Balilandile kuli ena ati, ''Mu Betelehemu yaku Yudea, pantu ifi efyalembelwe na bakasesema, 6'Lelo webo, Betelehemu, mu calo cakwa Yuda, tauli uwacepesha muliba kateka ba Yuda, pantu muli webo emukafuma uukateka, uukacema abantu bandi abena Israeli.'''7Nolu Herodi alikutile abaume bamano mu bumfisolo no kubepusha inshita ulo ulutanda lwa monekele. 8Ali batumine ku Bethlehemu, ukwebati, ''Kabiyeni muye kufwaya bwino palwa kanya. Ulo mwakasanga, mukandetele akasebo pakwebati na nebo wine ningesa no kwisa kumushinshimuna.''9Panuma ya kumfwa amashiwi ku mfumu, balile uko bali kuya, no lutanda bamwene ku kabanga lwali batangilile mpakafye lwasuka lwaya kwiminina pa mulu apo akanya kali. 10Ulo bamwene ulutanda, balisekelele ne nsansa nganshi.11Balingile mu ng'anda kabili balimwene akanya na nyina Maria. Baliwile panshi no kukashinshima. Baliswile ifipao fya fyuma fyabo no kumutula ifyabupe fya golide, ububani na muri. 12Lesa alibasokele muciloto ati bebwelela kuli Herodi, eco balibwelele ku calo cabo ukubomfwa inshila imbi. |  |

|  |  |
| --- | --- |
| Mateo 3:13-17  13Nolu Yesu alifumine ku Galili no kuya ku mumana wa Yordani ukubatishiwa na Yohane. 14Lelo Yohane alitwalilile ukwesha ukumulesha, ukulanda ati, "Ninebo ndingile ukubatishiwa kuli mwebo, kabili kuli nebo eko mwaisa?" 15Yesu alimwaswike no kulanda ati, "Cisuminishe nomba, pantu ciliyene fwebo ukufikilisha ubulungami." Nolu Yohane alimusuminishe.16Panuma ya kubatishiwa, Yesu alifumine mu menshi apopenefye, kabili moneni, imyulu yaliswike kuli ena. Alimwene Mupashi wakwa Lesa aikile kubati lukunda no kwikala pali ena. 17Moneni, ishiwi lyafumine mu myulu likoeba ati, "Uyu e Mwana wandi uwa temwikwa. Uo mbekelwamo." |  |

|  |  |
| --- | --- |
| Mateo 4:1-11  1Nolu Yesu alitungulwile no Mupashi mu matololo ku kutunkwa na kasebanya. 2Ulo afungile ukulya pa nshiku amakumi yane akasuba no bushiku alyumfwile insala. 3Katunka alishile no kumweba ati, ''Umfwa uli Mwana wakwa Lesa eba aya mabwe yaluke umukate.'' 4Lelo Yesu alimwaswike no kulanda kuli ena ati, ''Calilembwa aciti, tekucilyo ceka umuntu engekalila no mweo, lelo ku cebo conse icikofuma mu kanwa ka kwa Lesa.'''5Nolu kasebanya alimutwele mu musumba wa mushilo no kumwiminika pa nsoshi ya cikulwa ce tempele, 6no kumweba ati, ''Umfwa uli Mwana wakwa Lesa, ipose panshi, pantu calilembwa aciti, 'Akakonkomesha ba malaika bakwe ukukubaka,' 'Nolu bakakwanka mu maboko yabo, pakwebati tauicenene lukasa lobe kwibwe.'''7Yesu alimwebele ati, ''Nakabili calilembwa aciti, 'Wilekwesha Wisokulu Lesa obe.''' 8Nakabili, kasebanya alimutwele pa lupili ulutali no ku mulanga amabufumu ya mu calo no bukata bwa yako bonse. 9Alimwebele ati, ''Fyonse ifi fintu nkakupela, Umfwa wawa panshi no kunshinshimuna.''10Nolu Yesu alilandile kuli ena ati, ''Kabiye fuma pano, Shetani! Pantu calilembwa aciti, Wisokulu Lesa obe eo ulekushinshimuna, kabili ena ekafye eo ulepyungila.'' 11Nolu kasebanya alimushile, kabili moneni, bamalaika balishile no kumupyungila. |  |

|  |  |
| --- | --- |
| Mateo 5:1-12  1Ulo Yesu amwene amabumba, alile palupili. Ulo aikeleko, abasambi bakwe balishile kuli ena. 2Aliswile akanwa no kubasambilisha, ukwebati, 3"Balipalwa ababusu mu mupashi, pantu ubufumu bwa mu mulu bwabo. 4"Balipalwa abaloosha, pantu bakatalalikwa.5Balipalwa abaicefya, pantu bakapyana isonde. 6Balipalwa abali ne nsala ne cilaka ca bulungami, pantu bakekushiwa. 7Balipalwa abaluse, pantu bakapokelela uluse. 8Balipalwa abasangulwa imitima, pantu bakamona Lesa.9Balipalwa abaleta umutende, pantu baketwa abana bakwa Lesa. 10Balipalwa abo abapakaswa pamulandu wa bulungami, pantu ubufumu bwa mu mulu bwabo.11Mwalipalwa ulo abantu ba mituka no kumipakasa no kumilandila ifyabufi ifya misango yonse ifyabufi pa mulandu wandi. 12Sekeleleni no kwanga, pantu cikalamba icilambu cenu mu mulu. Pantu ni muli uyu umusango umo wine abantu bapakashile bakasesema abamitangilile. |  |

|  |  |
| --- | --- |
| Mateo 6:1-15  1''Cenjeleni ukwebati mwicita milimo yenu iya bulungami ukuti abantu bamimone, nga teifyo tamwakakwate icilambu ukufuma kuli Shinwe uwaba mu mulu. 2Eco ulo wapela ifya nkumbu, wiilishisha ipenga we mwine ngefyo babubi munda bacita muma synagoge na mu misebo, pakwebati ba balumbanye ku bantu. Mucinefye nkolanda kuli mwebo nati, balipokelelele icilambu cabo conse.3Lelo ulo wapela ifya nkubu, wileka ukuboko kwa kukuso kobe kwishibe ifyo ukuboko kwa kulyo kobe kukocita 4pakwebati ifya nkubu fyobe fingapelelwa mu nkama. Nolu Shinwe uumona mu nkama aka milambula.5Ulo ukopepa, mwiba kubati ni babubi munda,pantu bena balitemwa ukwiminina no kupepa mu ma Synagoge na mu fifutu fya misebo pakwebati ba bamone ku bantu. Mucinefye nkolanda kuli mwebo nati, balipokelelele icilambu cabo. 6Lelo webo, ulo ukopepa, wingile mukati ku muputule obe. Isalako icibi no kupepa kuli Shinwe, uwaba mu nkama. Elo Shinwe uumona mu nkama akamilambula. 7Ulo ukopepa, tekwesha ku bwekeshapo ifya kubula ubuyo fimo fine nga filya ficita abena fyalo, pantu bena batontonkanya ukwebati bakobomfwa pamulandu wa fyebo fyabo ifingi.8Eco kanshi, mwiba kubati ni bena, pantu Shinwe alishibila libela ifintu ifyo mu kabila libe tamula mwipusha. 9Eco kanshi mulekupepa ngefi: 'We Shifwe waba mu mulu, Leka ishina lyobe licindikwe nge lya mushilo. 10Leka ubufumu bobe bwise. Leka ubufwayo bobe bucitwe pe sonde ngefyo caba mu mulu.11Utupele lelo icakulya ca cila bushiku. 12Utweleleko imisha shesu, nga filya nefwe twelela aba misha besu. 13Wituleta mu matunko, lelo utupusushe ku mubifi.'14Pantu umfwa mwaelela abantu ku fibi fyabo, na Shinwe wa mu mulu nao aka myelela. 15Lelo umfwa ta mukobelela kufibi fyabo, na Shinwe nao takamyelele kufibi fyenu. |  |

|  |  |
| --- | --- |
| Mateo 13:44-46  44''Ubufumu bwa mu mulu bwaba kubati cuma icafiswa mwibala. Umuntu alicisangile no kucifisa. Mu nsansa aya, ashitisha fyonse ifyo akwete, no kushita lilye bala. 45Nakabili, ubufumu bwa mu mulu bwaba kubati muntu uwa makwebo uukofwaya amabwe ya mutengo. 46Ulo asangilepo limo ilya mutengo, alile kushitisha fyonse ifyo akwete no kulishita. |  |

|  |  |
| --- | --- |
| Mateo 14:13-21  13Nomba ulo Yesu aumfwile ifi, alifumineko no kuya mu bwato ku ncende iya mu matololo. Ulo amabumba yaumfwile ici, balimukonkele pa makasa ukufuma mu misumba. 14Nolu Yesu alishile kuli bena no kumona ibumba ilikalamba. Alibomfwilile inkumbu no kubondapila abalwele babo.15Ulo caishile kuba icungulo, abasambi balishile kuli ena no kwebati, ''Muno ni mu matololo, ne nshita ilipwile. Salanganyeni amabumba, pakwebati bengaya mu mishi no kuishitila ifyakulya abene.''16Lelo Yesu alilandile kuli bena ati, "Tabakofwaikwa ukuya. Mwebo bapeleniko ifyakuti balye.'' 17Balilandile kuli ena ati, ''Pano tukwetepo fye imikate isano ne sabi libili.'' 18Yesu alilandile kuli bena ati, ''Fileteni kuli nebo''.19Nolu Yesu alikonkomeshe ibumba ukwikala pa fyani. Alibulile imikate isano ne sabi libili. Aliloleshe ku mulu, alifipalile no ku mokaula imikate no kufipela ku basambi, na basambi balifipele kwi bumba. 20Bonse balilile kabili balikwite. Nolu balilongenye ubufungau bwashele ku fyakulya - imiseke ikumi na ibili. 21Abalile bali nalimo amakana yasano abaume, ukufumyako abanakashi na bana. |  |

|  |  |
| --- | --- |
| Mateo 14:22-36  22Apopenefye alilengele abasambi ukwingila mu bwato no kumutangilila ukuya kwishilya, ulo ali akosalanganya amabumba. 23Panuma ya kusalanganya amabumba, alile ku lupili eka mu kupepa. Ulo icungulo cafikile, ali eka kulya. 24Lelo ubwato pali iyi nshita bwali ukutali na ku mulundu, bukosunkanishiwa na mabimbi, pantu umwela walibemine.25Na pa nsa yakulenga bune iya bushiku Yesu alipeleme kuli bena, akoenda pali bemba. 26Ulo abasambi bamumwene akoenda pali bemba, balicushiwe no kulanda ati, ''Mulungulwa,'' kabili balipundile ku mwenso. 27Lelo Yesu alilandile nabo apopene no kulanda ati, ''Shipeni! Ninebo! Mwitina.''28Petero alimwaswike no kulanda ati, ''Mwe Shikulu, nga nimwebo, nkuteni njise kuli mwebo pa menshi.'' 29Yesu alilandile ati, ''Isa.'' Eco kanshi Petero alifumine mu bwato no kwenda pa menshi ukuya kuli Yesu. 30Lelo ulo Petero amwene ukupupa kwa mwela, alitinine. Ulo atendeke ukwibila, alipundile no kulanda ati, ''Mwe Shikulu, mpususheni!''31Apopenefye Yesu alitambike ukuboko kwakwe, ukwikata Petero, no kumweba ati, ''We wa cicetekelo cinono, nindo wacitwishikila?'' 32Nolu ulo Yesu na Petero baingile mu bwato, icimwela calilekele ukupupa. 33Nolu abasambi mu bwato balishinshimwine Yesu no kulanda ati, ''Mucinefye uli Mwana wakwa Lesa.''34Ulo baabukile kwishilya, balishile ku calo ca Genesarate. 35Ulo abaume muli iya ncende baishibe Yesu, balitumine imbila mu ncende shonse isha shingulwike ilya ncende, kabili baliletele kuli ena bonse abalwele. 36Balimupapatile ukwebati benga kumyakofye kulutwe lwa cakufwala cakwe, na bengi abakumisheko balyundepwe. |  |

|  |  |
| --- | --- |
| Marko 1:1-13  1Uku ekutendeka kwa mbila nsuma ya kwa Yesu Kristu, Umwana wakwa Lesa. 2Ngefyo calembwa muli Esaya kasesema, ''Mona, nkotuma inkombe yandi kuli mwebo, uyo uukamipekanishisha inshila yenu. 3Ishiwi lya ukobilikisha mu matololo, 'teyanyeni inshila yakwa Shikulu; pangeni inshila shakwe ishakutambalala.'''4Yohane alishile, akobatisha mu matololo no kulashimika ulubatisho lwa kulapila pakwelelwa kwa membu. 5Icalo conse ica Yudea na bantu bonse aba mu Yerusalemu balifumine ukuya kuli ena. Bali batishiwe kuli ena mu mumana wa Yodani, ukulalapila imembu shabo. 6Yohane alifwele ilaya lya masako ya ngamali no mushipi wa mpapa mu musana wakwe, kabili alikulya ifipaso no buci bwa mpanga.7Alikushimikila, ukweba ati, ''Umo uukesa panuma yandi uwakwatisha amaka ukuncila; ne tambo sha pa ndyato shakwe ntalingile ukukontama no kukakula. 8Nali mibatishe na menshi, lelo akamibatisha no Mupashi wa Mushilo.''9Calicitikile mu nshiku shilya ukwebati Yesu alifumine ku Nasareti mu Galili, kabili alibatishiwe kuli Yohane mu mumana wa Yodani. 10Ulo Yesu aishile kutumpuka ukufuma mu menshi, alimwene imyulu shaisuka no Mupashi ukoisa pali ena kubati lukunda. 11Ishiwi lyalishile ukufuma mu myulu ati, ''Uli Mwana wandi uwatemwikwa. Naliba uwa kubekelwa sana muli webo.''12Elo Mupashi walimuntungulwile ukuya mu matololo. 13Ali mu matololo inshiku amakumi yane, ali kutunkwa na Satana. Ali ne nama sha mpanga, na bamalaika balimupyungile. |  |

|  |  |
| --- | --- |
| Marko 2:1-12  1Ulo abwelele ku Kapernahumu panuma ya nshiku shinono, calyumfwikile ukwebati ali pa ng'anda. 2Eco abengi balilongene tapalipo ne ncende, nangu ni pa mwinshi, kabili alilandile cebo kuli bena.3Nolu abaume bamo balishile kuli ena abaletele umuntu uwali no bulebe; abantu bane eba musendele. 4Ulo basangile ati tekuti bapalame kuli ena pamulandu we bumba, balifumishepo umutenge uwali pamulu wakwa Yesu, kabili panuma yakwisula, baliponeshe ubutanda apali uwabulebe.5Pakumona icicetekelo cabo, Yesu alilandile ku muntu wa bulebe ati, "We mwana mwaume, imembu shobe shaelelwa." 6Nomba bamo aba muli bakalemba balikele palya, kabili bali kutontonkenya mu mitima yabo, 7''Ninshi uyu muntu akolandila muli uyu musango? Akoponta! Nani engelela imembu kano Lesa fye eka?''8Palyapene fye Yesu mu mupashi wakwe alishibile ifyo bali kutontonkanya munda shabo. Alibebele ati, ''Nindo mukotontonkanishisha ifi mu mitima yenu? 9Cindo cayangukapo, ukulanda ku muntu wa bulebe, 'Imembu shobe shaelelwa' nangula ukulanda ati, 'Ima, bula ubutanda bobe, no kwenda'?10Lelo pakwebati mwingeshiba ati Umwana wa Muntu alikwata insambu pe sonde ishakwelela imembu,'' Alilandile ku wa bulebe ati, 11''Nakweba, ima, senda ubutanda bobe, no kuya ku ng'anda yobe.'' 12Alimine apopene no kubula ubutanda, no kufuma mu ng'anda ku ntanshi ya bonse, icakwebati bonse balisungwike no kupela ubukata kuli Lesa, kabili balilandile ati, ''Tatwabala kufimonapo ifya musango uyu.'' |  |

|  |  |
| --- | --- |
| Marko 2:23-3:6  23Pa bushiku bwe Sabata Yesu alipitile mu mabala ya ng'ano, na basambi bakwe balikutempaula imitwe ya ng'ano. 24AbaFarise bali mwebele ati, ''Mona, nindo bakocitila ifintu ifitasuminishiwa mwifunde pa bushiku bwe Sabata?''25Alibebele ati, ''Tamwabelenga ifyo Dabidi acitile ulo ali mukukabila kabili ali ne nsala - ena na baume ali nabo - 26ifyo aingile mu ng'anda yakwa Lesa ulo Abiatari ali shimapepo mukalamba, no kulya umukate wa ceni, icitasuminishiwa mwifunde ukulya kuuli onse kano fye ba shimapepo, kabili alipeleko umo kubo ali nabo?''27Yesu alilandile ati, ''Isabata lyapangilwe umutundu wa muntunse, te mutundu wa muntunse wapangilwe Sabata. 28Eco, Umwana wa Muntu ni Shikulu, no we Sabata line.''1Nakabili Yesu alingile mu sunagoge, kabili mwalipo umwaume uwa cisansa cakulemana. 2Bamo abantu balimukulolekesha ukumona umfwa akomuposha pa bushiku bwe Sabata pakwebati bakwate apa ku mushinina.3Yesu alilandile ku mwaume uwakulemana icisansa ati, ''Ima no kwiminina pakati ka bantu bonse.'' 4Elo alandile ku bantu ati, ''Bushe lifunde ukucita icabune pa bushiku bwe Sabata nangu ukucita icabubi; ukupususha umweo nangu ukwipaya?'' Lelo balifye tondolo.5Elo aceba-ceba pali bena no bukali, kabili aliketwe ubulanda pakutalama kwa mitima yabo, kabili alilandile ku mwaume ati, ''Tambulula ukuboko kobe.'' Ali kutambulwile, no kuboko kwakwe kwalipolele. 6AbaFarise balifuminemo na palya pene balitendekele ukupangana na bena Herode ifyo bengamwipaya. |  |

|  |  |
| --- | --- |
| Marko 9:2-13  2Awe ulo papitile inshiku mutanda, Yesu alisendele Petero na Yohane na Yakobo no kunina nabo pa lupili ulutali, ku mbali beka. Nolu alyalwike pa cinso cabo, 3Ifyakufwala fyakwe fyalyalwike, ifyakubuta tutu, ukubutisha ukucila ifyo ulubuto lwa pano isonde lwinga butisha.4Nolu Eliya na Mose balimonekele kuli bena, kabili balikulanda na Yesu. 5Na Petero alilandile kuli Yesu ati, "Rabi, cabune fwebo ukuba pano, eco kanshi tulekeni tukulepo imitanda itatu umo wenu, umo wakwa Mose, na umo wakwa Eliya." 6(Pantu taishibe icakulanda, ico balitine nganshi.)7Kwalishile ikumbi no ku bafimba. Nolu ishiwi lyalifumine mwi kumbi likotila aliti, "Uyu e Mwana wandi uwatemwikwa. Mulekumumfwila." 8Mukupumikisha, ulo bacebwike, tabamwenepo nangu umo uwali nabo, lelo Yesu eka.9Ulo balikutentemuko lupili, alibakonkomeshe ukutalondolwelako umuntu nangu umo ifyo bamwene kano fye ulo Mwana wa muntu akema ku bakufwa. 10Eco balisungile ifyebo ifi pakati kabo, lelo balikulanshanya abene beka umo ''ukubuka kubakufwa" kwingalola.11Balimwipwishe ati, "Nindo bakalemba balandile ati Eliya afwile ukubalilapo ukwisa?" 12Na ena alandile kuli bena ati, kwena Eliya ewa kubalilapo ukwisa mukubweseshapo ifintu fyonse. Nindo fyalembelwe ati Umwana wa Muntu ali no kucula mu fintu fingi no kusulwa? 13Lelo nkolanda kuli mwebo ati, "Eliya aliisa, kabili balicitile kuli ena fyonse ifyo batemenwe, ngefyo calembelwe pali ena." |  |

|  |  |
| --- | --- |
| Marko 12:35-40  35Lintu Yesu alikusambilisha mwi tempele, alilandile ati, "Bushe ninshi cabela ukwebati bakalemba balanda ati Kristu mwana wakwa Dabidi? 36Dabidi umwine, mu Mupashi wa Mushilo, alilanda ati, Shikulu alilandile kuli Shikulu wandi, "Ikala kukuboko kwa kulyo kwandi nkasuke nkabike abalwani bobe ica kunyantapo amakasa yobe."' 37Dabidi umwine amwita ati, 'Shikulu,' eco Kristu engaba shani umwana wakwa Dabidi?" Ibumba ilikalamba lyalisekelele ukukutika kuli ena.38Mukusambilisha kwakwe Yesu alilandile ati, "Cengeleni na bakalemba, abatemwa ukwenda na malaya ayatali no kulabaposhiwa mu ncende ya mu mishika, 39nokwikala pa fipuna fya bucindami muma sunagoge ne ncende sha kucindama pa mitebeto. 40Kabili balapokolola bamukamfwilwa amayanda, kabili balapepa amapepo ayatali pakwebati abantu ba bamone. Aba bantu bakapokelekela ukusekwa kukalamba." |  |

|  |  |
| --- | --- |
| Marko 14:12-26  12Pa bushiku bwa kubalilapo ubwa mukate uutatutumuka, ulo bepaya ica kucilila,abasambi balilandile kuli ena ati, ''Nikwi mukofwaya fwebo ukuya kupekanya, ukwebati muyekulya ica kucilila?'' 13Alitumine babili aba mu basambi bakwe no kulanda kuli bena ati, ''kabiyeni mu musumba, mukokumanya umwaume uusendele umutondo wa menshi. Mu mukonke. 14Apo akoya kwingila mu ng'anda, mukonkeni mukati no kweba umwine wa ng'anda, ukweba ati 'Kasambilisha alilanda ati, ''Bushe umuputule wandi uwa beni ulikwi umo tukolila icakulila na basambi bandi?''15Ako mulanga umuputule wa pamulu uukalamba uwabune. Mutupekanishe mulya.'' 16Abasambi balimushile nokuya mu musumba. Balisangile fyonse ifyo alandile kuli bena, kabili bapekenye ica kucilila.17Ulo cali icungulo, alishile na bekumi na babili. 18Elo bakuweme kwi tebulo no kulya, Yesu alilandile ati, ''Mucinefye nkolanda kuli mwebo nati, umo uo tukolya nakwe akomfutuka.'' 19Bonse baliketwe no bulanda, kabili umo na umo balilandile kuli ena abati, "Mucinefye te nebo?''20Yesu alyaswike no kulanda kuli bena ati, "ni umo uwa be kumi na babili, uletobela nanebo mu lunweno. 21Pantu Mwana wa Muntu ali no kuya ifyo calembwa pali ena. Lelo akalanda kuli ulya muntu uyo Mwana wa Muntu akofutukwako! Nga caliweme kuli ena umfwa tafyelwe."22Ulo bali bakolya, Yesu alibulile umukate, ali upalile, no kuumokaula. Alipele kuli bena no kulanda ati, "Buleni. Uyu mubili wandi." 23Alibulile ulukombo, alitotele, no kupela kuli bena,nabo balinwinemo. 24Alilandila kuli bena ati, "Uyu mulopa wandi uwa cipangano, umulopa uukoitikila abengi. 25Icinefye nkolanda kuli mwebo nati, nshakanweko na kabili icisabo ca kuli uyu myangashi mpaka bukafike ubushiku bulya ulo nkanwa icipya mu bufumu bwakwa Lesa."26Ulo baimbile ulwimbo, balile ku lupili lwa Miolife. |  |

|  |  |
| --- | --- |
| Marko 15:1-15  1Ulucelo celo, bashimapepo bakalamba, pamo na bakalamba na bakalemba ne cilye conse ica ba Yuda balipandishenye amano. Nolu balikakile Yesu no kumupiita. Balimutwele noku mupela kuli Pilato. 2Pilato alimwipwishe ati, "Bushe uli mfumu yaba Yuda?" Ali mwaswike ati, "Ulilandile ifyo fine." 3Bashimapepo bakalamba balikumutunganya ifintu ifingi.4Pilato nakabili alimwipwishe ati, "Bushe taukopela bwasuko?" Mona ifintu ubwingi bakokutunganya nafyo!" 5Lelo Yesu tali kwasuka Pilato iyo, kabili nefyo fyalimusungwishe.6Nomba pa nshita ya mutebeto, ilingi Pilato alikulekelelako kuli bena umufungwa umo, umufungwa uo balikufwaya abene. 7Kabili kwali umuntu uwalikwitwa Baraba mu cifungo na ba cisanguka abali ne milandu ya kwipaya mu nshita ya busangu. 8Ne bumba lyalishile kuli Pilato kabili balitendeke ukumwipusha ukubacitilako ifyo alikucita na mu nshita sha kale.9Pilato alibaswike no kubeba ati, "Bushe mukofwaya nebo mikakwileko Imfumu yaba Yuda?" 10Pantu alishibe ukwebati ni pamulandu wa kalumwa bashimapepo bakalamba bapelele Yesu kuli ena. 11Lelo bashimapepo bakalamba balisongelekenye ibumba ukubilikisha ukwebati kanshi Baraba eo akakulwe.12Pilato alibasukile nakabili no kubeba ati, "Nindo nkocita ne Mfumu yaba Yuda?" 13Balibilikeshe na kabili abati, "Mutanikeni!"14Pilato alilandile kuli bena ati, "Bubi ndo acitile?" Lelo balicilimofye ukubilikisha ati, "Mutanikeni." 15Pilato alikufwaya ukusekesha ibumba, eco alibakakwilile Baraba. Alifupawile Yesu kabili alimupele ukuya kutanikwa. |  |

|  |  |
| --- | --- |
| Luka 17:11-19  11Casangilwe ukwebati ilyo ali munshila ukuya ku Yerusalemu, apitile mu mupaka waba pakati ka Samaria na Galili. 12Ulo aingile mu mushi umo ifi, kulya alikumene naba baume ikumi abali ne fibashi. Baliminine akatalamukila ukufuma apo ali 13kabili balisanswile amashiwi yabo, ukwebati, "Yesu, Shikulu, tubeleleniko uluse."14Ulo abamwene, alilandile kuli bena ati, "Kabiyeni muye kuilanga kuli ba shimapepo." Ulo balikuya balisangulwike. 15Ulo umo pali bena amwene ati apola, alyalulwike, no kubilikisha ishiwi ukulumbanya Lesa. 16Awile ubunkumpeme pa makasa yakwa Yesu, no kumutotela. Nomba ali mwina Samaria.17Nolu Yesu alilandile ati, "Bushe tabaciba ikumi abasangulwilwe? Bushe abali pabula bambi bali kwi? 18Takuli na bambi abakwisa kupela ubukata kuli Lesa, Kano fye uyu mwina fyalo?" 19Alilandile kuli ena ati, "Ima, no kuya. Icicetekelo cobe cilikuposeshe." |  |

|  |  |
| --- | --- |
| Luka 18:9-14  9Nolu nakabili alilandile uyu mulumbe kuli bamo abaicetekele abene ukwebati balungami no kususha abantu bambi, 10''Abaume babili balile mwi tempele mu kupepa - umo ali muFarise na umbi ali ni kasonkesha wa musonko.11UmuFarise aliminine no kupepa ifi fintu palwakwe umwine, 'Mwe Lesa, nkomitotela pantu ntali kubati nyaba bantu bambi - abapupu, abantu bashalungama, abacende - nangu kubati ni bakasonkesha wa musonko. 12Ndafunga ukulya imiku ibili cila mulungu. Ndapela icekumi muli fyonse ifyo nkwata.'13Lelo kasonkesha wa musonko, aliminine akatala mukila, tekuti afwaye no kwinuna amenso ku mulu, lelo aikunkunshishe icifuba cakwe, ukwebati, 'Mwe Lesa, mbeleleni uluse, ne mubembu.' 14Nkomyeba nati, uyu muntu alibwekelemo ku ng'anda yakwe uwa lungamikwa ukucila ulya umbi, pantu onse uisansabika umwine bakamucefya, lelo onse uuicefya bakamusansabika." |  |

|  |  |
| --- | --- |
| Luka 19:28-48  28Ulo alandile ifi fintu, alikonkenyepo ukwenda, ukuya ku Yerusalemu.29Calishile kuba ukwebati ulo apaleme ku Betfage na Betani, pa lupili ulwitwa ulwa Miolife, alitumine abasambi babili, 30ukwebati, "Kabiyeni mu mushi uukonkelepo.Ulo mukoingila mukosanga umwana wa mpunda uutaninwapo. Mu mukakule mumulete kuli nebo. 31Umfwa umuntu amipushe ati, 'Nindo mukomukakwila?' mulande ati, 'Shikulu akomukabila."'32Abo abatuminwe balisangile umwana wa mpunda nga filya fine Yesu abebele. 33Ulo bali bakokakula umwana wa mpunda, abene balilandile kuli bena ati, "Nindo mukokakwila umwana wa mpunda?" 34Balilandile ati, "Shikulu akomukabila." 35Balimuletele kuli Yesu, kabili balyanshikile amalaya yabo pa mwana wa mpunda na Yesu alinininepo. 36Ulo alikuya, balyanshikile amalaya yabo pa musebo.37Nomba ulo ali akopalamina ku ncende uko ulupili lwa miolife lwa tentemukila, ibumba lyonse ilya basambi lyalitendeke ukusekelela no kulumbanya Lesa ne shiwi ilikalamba pa milimo yonse iya maka iyo bamwene, 38bakolanda ati, "Yakupalwa Imfumu iisa mwi shina lyakwa Shikulu! Umutende mu mulu no bukata umwapulamo!"39Bamo abaFarise mwi bumba balilandile kuli ena ati, "Kasambilisha, kalipileni abasambi benu." 40Yesu alyaswike no kulanda ati, "Nkomweba nati, umfwa aba batalala tondolo, amabwe kuti yabilikisha."41Ulo Yesu apalamine mu musumba, alililile palwa wena, 42ukwebati, "Umfwa walishibe muli ubu bushiku, nobe, ifintu ifikuletela umutende! Lelo nomba fyali fiswa ku menso yenu.43Pantu inshiku shikoisa pali webo ulo abalwani bobe bakakula ilinga ukukushinguluka no ku kutitikisha mu mbali shonse. 44Bakakuwisha panshi pa mushili, na bana bobe pamo nobe. Tabakaleke ilibwe likekale palibiye pantu tawaishibe inshita ya kutandalilwa kobe."45Yesu alingile mwi tempele no kutendeka ukutamfyamo abo bonse abali kushitisha, 46ukulanda kuli bena ati, "Calilembwa ati, 'Ingánda yandi ikaba ni ng'anda ye pepo, 'lelo mwebo mwaicita icisankano ca bapupu."47Eco Yesu alikusambilisha cila bushiku mwi tempele. Bashimapeppo bakalamba na bakalemba balikufwaya ukumonaula, nge fyali kufwaya intungulushi sha bantu, 48lelo tabasangile inshila yaku citilamo ifi pantu abantu bonse balikukutikisha kuli ena sana. |  |

|  |  |
| --- | --- |
| Luka 23:26-47  26Ulo balikuya bakomutungulula, baliketepo umo Simone waku Kurene, uwali kufuma mu mpanga, kabili balimutwikile icapindama ukusenda, akukonka Yesu.27Ibumba likalamba ilya bantu, na banamayo abalikulosha no kumulilila, balikumukonka 28Lelo pakupilibukila kuli bena, Yesu alilandile kuli bena ati, "Mwe bana banakashi ba mu Yerusalemu, mwilandilila, lelo mulekuililila mwebene na bana benu.29Pantu moneni, inshiku shikoisa isho bakalanda ati, 'Shalipalwa ing'umba na mafumo ayashafyele, na mabele ayasha onseshe.' 30Nolu bakatendeka ukulanda ku mpili ati, 'Wileni pali fwebo,' na kutupili ati, 'Tufimbeni.' 31Pantu nga bakocita ifi fintu ulo icimuti cicili icibishi, nindo ikacitika ulo cikoma?"32Bambi abaume, utupondo tubili, twali tungulwilwe nakwe ukuya ku kwipaiwa.33Ulo bafikile ku ncende iikutwa "Icipanga," palya epo bamutanikile no tupondo - kamo ku kuboko kwa kukulyo na kanankwe kukwa ku kuso. 34Yesu alilandile ati, "Tata, beleleni, pantu tabeshibile ifyo bakocita.'' Nolu balipendwile, pa kwakana insalu shakwe.35Abantu baliminine bakotamba ulo bakateka nabo bali bakomupumya, ukwebati, "Alikupususha bambi. Naipusushe umwine, nga ni Kristu wakwa Lesa, uwasalwa."36Abashilika nabo balimupumishe, bakomupalama, bakomupela mwangashi uwakantuka, 37no kwebati, ''Umfwa uli Mfumu ya ba Yuda, ipusushe we mwine." 38Kwaliko ne cishibilo pali ena ati, "Uyu ni Mfumu yaba Yuda."39Kamo pa tupondo utwatanikwe palya kali mutukile mukulanda ati, "Bushe tewebo Kristu? Ipusushe we mwine na fwebo." 40Lelo kambi kalimukalipile, ukwebati, "Bushe taukotina Lesa, apo webo uli mubupingushi bumo bwine ubwa kukandwa? 41Pantu fwebo cilitulingile ukuba pano, pantu tukopokelela icitulingene ne micitile yesu. Lelo uyu muntu tacitile icibi nangu cimo."42Nolu alilandile ati, "Mwe Yesu, mukanjibukishe ulo mukesa mu bufumu bwenu." 43Yesu alilandile kuli ena ati, "Mucinefye nkokweba nati, ubwelelo ukoba nanebo mu paradise."44Nomba cali mupepi ne nsa iya kulenga mutanda, ne mfimfi yalishile pesonde ponse ukufika ku nsa ya kulenga pabula 45ulo akasuba kafimbilwe ne mfimfi. Nolu icisalu ca mwi tempele calyakanike pabili.46Pakubilikisha ne shiwi ilikalamba, Yesu alilandile ati, "Mwe Tata, mu maboko yenu emo nabika umupashi wandi." Ulo alandile ifi, alifwile. 47Ulo umukalamba wa bashilika amwene icacitike, alilumbenye Lesa, ukulanda ati, "Mucinefye uyu muntu ali mulungami." |  |

|  |  |
| --- | --- |
| Luka 24:36-53  36Ulo balikulanda ifi fintu, Yesu umwine aliminine pakati kabo, no kulanda kuli bena ati, umutende ube na mwebo." 37Lelo balitinine no kwisushiwamo no mwenso no kutontonkanya ukwebati bakomona iciwa.38Yesu alilandile kuli bena ati, Nindo mwatinina? Nindo amepusho yafulila mu mitima yenu? 39Moneni indupi shandi na makasa yandi, ukwebati ninebo. Njikateni no kumona. Pantu umupashi tawakwata munofu na mafupa, nga fintu mukombona nebo nkwete." 40Ulo alandile ifi, alibalangile indupi shakwe na makasa yakwe.41Nalo lwine tabacisumine pamulandu wa nsansa, kabili balisungwike. Yesu alilandile kuli bena ati, "Bushe mulikwetepo icakulya icili conse?" 42Bali mupele aka pimfya ke sabi lyaipikwa, 43nao alibulile no kulya pa menso yabo.44Alilandile kuli bena ati, "Aya emashiwi yandi ayo nalandile ulo nali na mwebo, ukwebati fyonse ifya lembelwe mu malango yakwa Mose na bakasesema na musha malumbo fifwile ukufikilishiwa."45Nolu aliswile amatontonkanyo yabo, ukwebati beshibe amalembo. 46Alilandile kuli bena ati, "Calilembwa, ukwebati Kristu afwile ukucula no ukubuka nakabili ku bakufwa pa bushiku bwakulenga shitatu. 47Ukulapila no kwelelwa kwa membu kufwile ukushimikilwa mwishina lyakwe ku nko shonse, ukutendekela ku Yerusalemu.48Mwebo muli bakambone ba ifi fintu. 49Moneni, nebo nkomitumina ifyo Tata alaile.Lelo mukekale mu musumba mpakafye ulo mukesushiwamo na maka ukufuma mu mulu."50Nolu Yesu alibatungulwile kunse ukufikafye nelyo bapalamine ku Betani. Alimishe amaboko yakwe no kubapala. 51Fyalicitike ukwebati, ulo ali akobapala, alibashile kabili alisendelwe mu mulu.52Eco bali mushinshimwine no kubwelelamo ku Yerusalemu ne nsansa ishingi. 53Bali konkenyepo ukusangwa mwi tempele, bakolumbanya Lesa. |  |

|  |  |
| --- | --- |
| Yohane 1:1-4  1Pakutendeka kwali Icebo, ne Cebo cali pamo na Lesa, ne Cebo cali ni Lesa. 2Uyu ali na Lesa pakutendeka. 3Fyonse ifintu fyapangilwe ukupitila muli ena, kabili ukwabula ena takwali icintu nangu cimo icapangilwe.4Muli ena emwali umweo, no mweo wali lubuto lwa bantu. |  |

|  |  |
| --- | --- |
| Yohane 1:14-18  14Cebo alishile kuba umubili kabili alikele pakati kesu.Twalimona ubukata bwakwe, ubukata kubati ni umofye mpo uwafumine kuli Tata, uwaisulamo ukusenaminwa ne cine. 15Yohane alipele ubunte pali ena no kubilikisha, ukwebati, "Uyu eulya nebo na landile ati, 'Uyo uukoisa panuma yandi mukulu ukucila nebo, pantu eko ali ninshi nshilabako."'16Pantu ukufuma mu fya bwingi bwakwe bonse twalipokelela ukusenaminwa pa kusenaminwa. 17Pantu amalango yapelwe ukupitila muli Mose. Ukusenaminwa ne cine fyaishile ukupitila muli Yesu Kristu. 18Takwaba nangu umo uwa monapo Lesa; ekafye Lesa, uyo uwaba ku lubali lwakwa Tata, alilenga Lesa ukwishibikwa. |  |

|  |  |
| --- | --- |
| Yohane 2:1-12  1Panuma ya nshiku shitatu, kwali ubwinga mu Kana wa mu Galili, na nyina wakwa Yesu eko ali. 2Yesu na basambi bakwe balibalalike ku bwinga.3Ulo umwangashi wapwa, nyina wakwa Yesu alilandile kuli ena ati, ''Tabakwete umwangashi.'' 4Na Yesu alilandile kuli ena ati, ''We mwanakashi, nindo waishila kuli nebo? Inshita yandi tailafika." 5Nyina alilandile ku babomfi ati, ''Fyonse ifyo akomyeba, muficite.''6Nomba kwali imitondo ya menshi mutanda iya mabwe kulya iyo bali kubomfwa mu mwata wa kusambilamo kwa kusangululwa kwa ba Yuda, cila umo wali kuba imilingo ibili nangu itatu. 7Yesu alilandile kuli bena ati, ''Isushenimo amenshi mu mitondo.'' Eco balishiswishe ukufika na pamulu. 8Nolu alyebele ababomfi ati, ''Nomba tapulenimo umo kabili mutwale ku mukalamba wa mutebeto.'' Balicitile ifyo.9Umukalamba wa mutebeto alisondelemo amenshi ayasangukile umwangashi, lelo taishibe uko wafumine (lelo ababomfi abatapile amenshi balishibe). Nolu alikutile shibwinga 10no kulanda kuli ena ati, ''Umuntu onse alabala ateyanya umwangashi wabune elo umwangashi wa kunaka umutengo panuma ulo bakolwa. Lelo webo ulisungile umwangashi wa bune ukufika na ino nshita."11Ici cishibilo cakubalilapo ico Yesu acitile mu Kana wa mu Galili, kabili alilangile ubukata bwakwe, na basambi bakwe balisumine muli ena.12Panuma ya ifi Yesu, nyina, bamunyina, na basambi bakwe balitentemukele mu Kapenamu kabili balikele kulya inshiku shinono. |  |

|  |  |
| --- | --- |
| Yohane 14:16-17  16kabili nkapepa kuli Tata, nao akamupela na umbi Kafwa pakwebati akabe na mwebo umuyayaya - 17Umupashi wa cine. Icalo tekuti cimupokelele pantu tacimumona nangu ukumwishiba. Lelo mwebo mwalimwishiba, pantu ekala na mwebo kabili akaba muli mwebo. |  |

|  |  |
| --- | --- |
| Yohane 15:1-8  1"Nine mwangashi wa cine, na Tata emulimi. 2Alafumyako umusambo onse kuli nebo uutatwala ifisabo, kabili alatungwila umusambo onse uutwala ifisabo pakwebati utwalishe ifisabo.3Mwalisangululwa kale pamulandu wa mbila iyo nabilile kuli mwebo. 4Ikalilileni muli nebo, nandi muli mwebo. Ngefyo umusambo tekuti utwale fisabo uwine weka kanofye ulisuntikene ku mwangashi, cimo cinefye namwebo, kanofye mwaikalilila muli nebo.5Ndi mwangashi, mwebo muli misambo. Uyo uwikalilila muli nebo nandi muli ena, alatwala ifisabo ifingi, eco ukwabula nebo tekuti mucite nangu cimo. 6Umfwa umuntu onse tekalilile muli nebo, uyo alaposwa kubati musambo no kuma, kabili balakolonganya imisambo no kushiposa mu mulilo, kabili shilapya. 7Umfwa mwaikalilila muli nebo,kabili ifyebo fyandi nga fyaikalilila muli mwebo, lombeni conse ico mukofwaya, naco cikacitwa kuli mwebo.8Tata alacindikilwa muli ifi, ukwebati mulatwala fisabo ifingi no kushininkisha ukwebati muli basambi bandi. |  |

|  |  |
| --- | --- |
| Imilimo ya batumwa 1:1-11  1Umulandu wa kubalilapo nalembele, we Teofile, walilandile fyonse ifyo Yesu atendeke ukucita no kusambilisha, 2mpaka ubushiku bulya asendelwe ku mulu, panuma ya kupela ifipope ukupitila mu Mupashi wa Mushilo ku batumwa abo asalile. 3Panuma ya kucula kwakwe, aliipele umwine uwa mweo kuli bena ne fishinka ifyakubashinina ifingi. Pa nshiku amakumi yane alimonekele kuli bena, kabili alilandile pa bufumu bwakwa Lesa.4Ulo alikukumana pamo na bena, alibakonkomeshe ukukanafuma mu Yerusalemu, lelo ukulolela ubulayo bwakwa Tata, pafyo alandile ati, "Mwalyufwile ukufuma kuli nebo 5ukwebati Yohane mucine abatishe na menshi, lelo mukabatishiwa no Mupashi wa Mushilo munshiku ishinono."6Ulo bakumene pamo balimwipushe abati, "Mwe Shikulu, bushe ni ino nshita mukabwesesha ubufumu kuli Israeli?" 7Alilandile kuli bena ati, "Teca kuli mwebo ukwishiba inshita nangula imicele isho Tata apampamika mu nsambu shakwe umwine. 8Lelo mukapokelela amaka ulo Mupashi wa Mushilo akesa pali mwebo kabili mukaba bakamboni bandi mu Yerusalemu na mu Yudea monse na mu Samaria, na kumpela ye sonde."9Panuma Shikulu Yesu alanda ifi fintu, ulo bali bakololesha mu mulu, alimishiwe, kabili ne kumbi lyali mufishile ukufuma ku menso yabo. 10Ulo bali kulolekesha ku mulu ulo alikuya, mukupumikishafye, abaume babili baliminine ku mbali yabo mufyakufwala ifya kubuta. 11Balilandile abati, "Mwe baume ba ku Galili, nindo mwimininine pano mukololesha mu mulu? Uyu Yesu usendelwe ukufuma kuli mwebo ukuya mu mulu, akabwela mu musango umo wine ngefyo mwa cimumona akoya ku mulu." |  |

|  |  |
| --- | --- |
| Imilimo ya batumwa 2:1-13  1Ulo ubushiku bwa Pentekoshiti bwafikile, bonse bali pamo mu ncende imo. 2Mukupumikisha ku mulu kwalifumine iciunda kubati cipupu ca mwela, kabili caliswile ing'anda yonse umo baikele. 3Pali bena palimonekele indimi ishali kubati mulilo isha abanishiwe, kabili shalikele pali cila umo na umo. 4Bonse balisushiwe na Mupashi wa Mushilo kabili balitendeke ukulandila mu ndimi shimbi, ngefyo Umupashi wabapele amaka.5Nomba kwali abaYuda abali kwikala mu Yerusalemu, bakapepa, ukufuma ku nko shonse mwisamba lya myulu. 6Ulo ici ciunda caumfwikile, cinkupiti wa bantu alishile capamo kabili alifulunganishiwe pantu uuli onse alibomfwile bakolandila mu lulimi lwakwe. 7Balisungwike no kupapa; balilandile ati, ''Mucinefye, bushe aba bonse bakolanda tabali bena Galili?8Nindo kanshi tukobomfwila, onse mululimi lwesu umo twafyalilwe? 9Abena Partiyasi na Mede na Elami, nabo bonse abekala mu Mesopotamia, mu Yudea na Kappadosia mu Pontasi na Asia, 10abena Pigia na Pamfilia, mu Egupti ne ncende sha Libya ukulola ku Kurene, na beni ukufuma ku Roma, 11abaYuda na basangushi, abena Kreta na bena Arabia, tukobomfwa bakolandila mu ndimi shesu pa milimo ya bulamba bwakwa Lesa.''12Bonse balisungwike no kupeshiwa amano; balilandile kuli umo no munankwe, ''Bushe ici cikopilibula indo?'' 13Lelo bambi bali kubapumya no kulanda ati, ''Balikolelwe umwangashi upya.'' |  |

|  |  |
| --- | --- |
| Imilimo ya batumwa 3:11-16  11Ulo acili alikatilile kuli Petero na Yohane, abantu bonse balibutukileko capamo kuli bena mulukungu ulukutwa ulwa kwa Solomoni, bakopapa apakalamba. 12Ulo Petero amwene ici, alyaswike abantu ati, "Mwe bena Israeli, nindo mwebo mwapapila? Nindo mutontele amenso pali fwebo, kubati nifwebo tulengele uyu ukwenda na maka yesu nangu pa mulandu wa bwina lesa bwesu?13Lesa wakwa Abrahamu, na Isaki, na Yakobo, Lesa wa bashifwe, nacindamika umubomfi wakwe Yesu. Ni ena uo mwapele no kumukana pa menso yakwa Pilato, ulo apingwile ukumulekelako. 14Mwebo mwalikene uwa Mushilo kabili Umulungami, kabili mwebo mwipunda ilyo mwalilombele kepaya ukupelwa kuli mwebo.15Mwalipeye Kalenga wa mweo, uo Lesa abushishe ku bafwa - kabili fwebo tuli bakambone ba ici. 16Apashintilila icicetekelo cesu mwi shina lyakwe, ishina lyakwe lililengele uyu muntu, uo mukomona kabili uo mwaishiba, ukukosa. Icicetekelo ukupitila muli Yesu cili mupele uyu bumi bwakupwililika pa menso yenu bonse. |  |

|  |  |
| --- | --- |
| Imilimo ya batumwa 4:23-31  23Panuma balekelwako, Petero na Yohane balishile ku bantu babo no kubeba fyonse ifyo bashimapepo bakalamba na bakalamba balandile kuli bena. 24Ulo baumfwile ici, balisanswile amashiwi yabo kuli Lesa no buyo bumo kabili balilandile ati, 'Mwe Shikulu, mwalibumbile umulu ne sonde na bemba, na fyonse ifyabamo. 25Mwalilandile pa Mupashi wa Mushilo ukupitila mu kanwa ka mubomfi wenu, shifwe Dabidi, 'Nindo inko sha bena Fyalo shifulilwe, na bantu bakoelenganya ifintu fyafye?26Mwalilandile ati, 'Ishamfumu sha pano isonde shaliiteyenye capamo, na bakateka balikongene capamo ukwimina Shikulu, no kwimina Kristu wakwe.'27Icine cine, bonse Herode na Ponti Pilato, pamo na bena Fyalo na bantu ba mu Israeli, balikolongene capamo muli uyu musumba ukwimina umubomfi wenu uwa mushilo Yesu, uo mwasubile. 28Balikolongene capamo ukucita fyonse ifyo ukuboko kwenu na mapenge yenu yasobele libela ati fikacitika.29Nomba, mwe Shikulu, lolesheni pa misoko yabo, no kupela ku babomfi insambu sha kulanda icebo cenu no kushipa konse. 30Tambalikeni ukuboko kwenu ku kuposha na ku kucita ifishibilo ne fipapusho ukupitila mwishina lya mubomfi wenu uwa mushilo Yesu. 31Panuma ya kupepa, incende umo bakolongene capamo yalisunkene, kabili bonse balisushiwemo na Mupashi wa Mushilo no kulanda icebo cakwa Lesa mukushipa. |  |

|  |  |
| --- | --- |
| Imilimo ya batumwa 16:11-15  11Eco kanshi pakunina mubwato ukufuma ku Troa, twalilungeme ku Samotrake, no bushiku bwakonkelepo twalishile ku Neapoli. 12Ukufuma kulya twalile ku Filipi, uwaba musumba wa mu Makedonia, umusumba wakucindama sana mu ciputulwa na kuba ciRoma, kabili twalikele muli uyu musumba pa nshiku ishakulinga. 13Pa bushiku bwe Sabata twalile kunse ya mpongolo ku lulamba lwa mumana, uko twatontonkenye ukwebati kuti kwaba incende ya mapepo. Twalikele panshi no kulanda ku banakashi abakolongene pamo.14No mwanakashi umo uwainikwe Lydia, kashitisha wa shakukashikila ukufuma ku musumba wa Tyatira, uwali kushinshimuna Lesa, alikutike kuli fwebo. Shikulu alimwiswile umutima mu kumfwikisha ku fyali kulanda Paulo. 15Ulo ena na ba ng'anda yakwe ba batishiwe, alitupapatile, ukulanda ati, "Umfwa mwanshininkisha ukuba uwa cishinka kuli Shikulu, iseni no kwikala mu ng'anda yandi." Kabili alitunashishe. |  |

|  |  |
| --- | --- |
| Abena roma 3:9-26  9Nga ninshi kanshi? Bushe tukoitalushako fwebene? Nakalya iyoo. Pantu fwebo tulitungenye kale bonse abaYuda na baHela, bonse fye, ukuba mulubembu.10Ici caba kubati nifyo calembwa: ''Takwaba wa kulungama, nangu umo;11Takuli nangula umo uukoiluka; takuli nangu umo uukofwaya Lesa. 12Bonse balyalwike; bonse pamo balisangwike abawelewele. Takuli nangu umo uucita ifyabune, nakalya, nangufye umo."13"Imikolomino yabo ninshishi isha isulwa. Indimi shabo sha bu myalu myalu. Ubusungu bwa nsoka bwaba pa milomo shabo." 14"Utunwa twabo twaisulamo ukutipa no mufimbila."15"Amakasa yabo yalyanguka ku kusunya umulopa. 16Ubonaushi no kucula fyaba munshila shabo. 17Aba bantu tabaishiba inshila ya mutende." 18"Tamwaba akatina kakwa Lesa mu menso yabo."19Nomba twalishiba ukwebati fyonse ifyo amalango yalanda, yalandila kuli uyo uwaba mu malango, pakwebati akanwa konse kabetondolo, ne calo conse cibe ica shininwa kuli Lesa. 20Pantu takuli umuntunse uukalungamikilwa ku milimo ya malango mu menso yakwe. Pantu ukupitila mu malango emwishila ukwishiba ulubembu.21Lelo nomba ukucila pa malango ubulungami bwakwa Lesa bwalisokololwa, kuco amalango na bakasesema bapelapo ubunte ati - 22ubulungami bwakwa Lesa kupitila mukucetekela muli Yesu Kristu kuli abo bonse abasumina. Pantu tapaba ubupusano,23pantu bonse balibembwike no kupelebela ku bukata bwakwa Lesa, 24kabili balilungamikwa mukusenaminwa kwakwe ukupitila mu kulubulwa ukwaba muli Kristu Yesu.25Pantu Lesa alitupele Kristu Yesu nge lambo lya cikonsolwelo ukupitila mu cicetekelo mu mulopa wakwe. Alitulile Kristu nga icishininkisho ca mulinganya wakwe, pamulandu wa kukana ibukisha imembu shakunuma 26mu mutekatima wakwe. Ifi fyali fyakulangisha ubulungami bwakwe pali ino nshita, pakwebati engaba uwakulungama kabili uulungamika uuli onse uwakwata icicetekelo muli Yesu. |  |

|  |  |
| --- | --- |
| Abena roma 5:6-15  6Pantu ulo twali abanaka, panshita iyalinga Kristu alifwilile abataishibe Lesa. 7Pantu cilikosele umo ukufwila uwakulungama, nangula uwingesha ukufwila umuntu wabune.8Lelo Lesa alilanga ukutemwa kwakwe pali fwebo, pantu ulo twali ababembu Kristu alitufwilile. 9Ukucilapo, nolu, nomba apo tulilungamikwe ku mulopa wakwe, akatupususha ku bukali bwakwa Lesa.10Pantu umfwa, ulo twali abalwani, twali wikishiwe kuli Lesa ukupitila mumfwa ya Mwana wakwe, ukucilapo, panuma ya kuwikishiwa, akatupususha mu mweo wakwe. 11Teici cekafye, lelo nakabili tulasangalala muli Lesa ukupitila muli Shikulu Yesu Kristu, muo nomba twapokelelamo uku ukuwikishanya.12Eco kanshi, ngefyo ukupitila mu muntu umo ulubembu lwalingile mucalo, muli iyi nshila imfwa yalingile ukupitila mu lubembu. Nemfwa yalisalangene ku bantu bonse, pantu bonse balibembwike. 13Pantu ulo takulaba amalango, ulubembu lwali mucalo, lelo takwali kwishiba ulubembu ulo tapali amalango.14Nangu cingaba ifyo, imfwa yalitekele ukufuma pali Adamu nokwisa kufika pali Mose, na pali abo abashabembwike kubati ni bumpula mafunde bwakwa Adamu, uwali cimpasho ca uyo uwali nokwisa. 15Lelo icabupe tacaba kubati kubifya. Pantu umfwa mukubifya kwa umo abengi balifwililemo, cacilapo shani ifyo ukusenaminwa kwakwa Lesa ne cabupe ukupitila mukusenaminwa kwa muntu umo, Yesu Kristu, kwafula ku bengi! |  |

|  |  |
| --- | --- |
| Abena roma 6:8-14  8Lelo umfwa twafwila pamo na Kristu, twalisumina ukwebati tukekala pamo nankwe. 9Twalishiba ukwebati apo Kristu alibuka kubafwa, tekuti afwe nakabili; imfwa taikoteka pali ena.10Pantu ukulingana ne mfwa iyo afwile kulubembu, afwilefye umuku umo. Nangu cibe ifyo, ubwikashi ubo ekala, ekalila Lesa. 11Mu musango umo wine, na mwebo bene mufwile ukufwa kulubembu, lelo abamweo kuli Lesa muli Yesu Kristu.12Eco kanshi mwileka ulubembu luteke mu mubili yenu iyonaika ukwebati munakile ifya lunkumbwa fya uko. 13Mwitula ifilundwa fyenu ku lubembu, ukuba ifibombelo fya bubifi. Lelo muitule kuli Lesa nga abo abamweo abafuma ku bafwa, ne filundwa fyenu mufipele kuli Lesa nge fibombelo fya bulungami. 14Mwileka ulubembu luteke pali mwebo. Pantu tamuli bena malango, lelo muli bena kusenaminwa. |  |

|  |  |
| --- | --- |
| Abena roma 9:30-33  30Kanshi tulande shani? Ukwebati abena Fyalo, abatali kufwaya ubulungami, balipokelele ubulungami, ubulungami mu cicetekelo. 31Lelo Isreali, uwali kusunga amalango ya bulungami, tafikilepo pa malango yalya.32Nindo yakenye? Pantu tabali kubufwaya mu cicetekelo, lelo kubati ni mu milimo. Baliipunwine kwilibwe lyakuipununako, 33ngefyo calembelwe ati, "Lolesha, Nkobika mu Sione ilibwe lyakuipinunako ne cilibwe cakuipuntulako. Uyo uwasumina muli lyena takalengwe nsoni." |  |

|  |  |
| --- | --- |
| Abena roma 10:9-15  9Pantu umfwa walanda na kanwa kobe ukwebati Kristu eShikulu, kabili wasumina mu mutima obe ukwebati Lesa alimubushishe ukufuma kubafwa, ukapusuka. 10Pantu ni mu mutima umo asuminina no kulungamikwa, kabili ni kukanwa umuntu alandila no kupusushiwa.11Pantu amalembo yalanda ati, "Onse uwasumina muli ena takalengwe insoni." 12Pantu tapali ubupusano pa muYuda no muHela. Pantu Shikulu umo wine eShikulu wa bonse, kabili mucindami kuli bonse abamukuta. 13Pantu onse uukuta peshina lyakwa Shikulu akapusuka.14Kuti bakuta shani pali ena uo tabasuminamo? Kuti basumina shani muli uyo uo bataumfwapo? Kuti baumfwa shani ukwabula kashimikila? 15Nolu kuti bashimikila shani, kano nga batumwa? - Ngafilya calembwa ati, "Ifyo yawama amakasa ya abo ababila imbila nsuma!" |  |

|  |  |
| --- | --- |
| Galatia 1:6-10  6Nebo nkopapa ifyo mwebo mukofutuka bwangu ukufuma kuli ena uwa mikutile ukupitila mukusenaminwa kwa kwa Kristu. Nebo nkopapa ukwebati mwebo mukoalukila ku mbila imbi, 7te kwebati kwaliba naimbi imbila nsuma, lelo kuli abantu bambi abakomilufyanya kabili abakofwaya ukulufyanya imbila nsuma ya kwa Kristu.8Lelo cibe ni fwebo nangu ni malaika ukufuma ku mulu uwakwisakubila kuli mwebo imbilia nsuma iyakupusana nailya fwebo twa bilile kuli mwebo, lekeni uyo abe uwatipwa. 9Ngefyo twa landile libela, nkolanda na kabili ati, "Ngo muntu abila kuli mwebo imbila nsuma iitali ilya mwapokelele, lekeni uyo abe uwatipwa." 10Pantu bushe nebo nomba nkofwaya ububile bwa bantu nangu ubwa kwa Lesa? Bushe nko fwaya ukusekesha abantu? Nga nebo ncili nko esha ukusekesha abantu, nebo ninshi ntali mu bomfi wa kwa Kristu. |  |

|  |  |
| --- | --- |
| Galatia 2:6-10  6Lelo abo abalikoitunga ukuba abakucindama ( fyonse ifyo bali tacikonsakamika, Lesa taba napatulula) - abo, abo nkolanda ati, Abaimona abakucindama tabalundileko nangu kamo kuli nebo. 7Cakutali, balimwene ukwebati nalisubwa ku kubila imbila nsuma ku batasembululwa, ngefyilya Petero nao asubilwe ku kubila imbla insuma kuli abo abasembululwa. 8Pantu Lesa, uwabombele muli Petero mu butumwa bwa kuli abo abasembululwa, ewambele na muli namuli nebo wine ku bena Fyalo.9Ulo Yakobo, na Kefa, na Yohane, abaishibikwe nge ntungulushi, balishibe ukusenaminwa uko ukwapelwe kuli nebo, balituposeshe nokuboko kwa ku kulyo ukulanga isenge kuli Banaba na nanebo. Balisuminishe ukwebati fwebo tulekuya ku bena fyalo nabo balekuya ku bakusembululwa. 10Balitulombelekofye ukwebati tulekwibukisha abapina, icintu ico nalikufwaisha ukucita. |  |

|  |  |
| --- | --- |
| Galatia 3:15-25  15Mwebamunyinane, lekeni nandile mubuntunse. Ulo umuntu apanga icipangano na Lesa ninshi apamoamikwa ukupitila mu malango, takuli nangu umo uwinga cifumyapo nangu ukulundako. 16Nomba amalayo yalandilwe kuli Abrahamu na ku bamubufyashi bwakwe,'' cikolola ku bengi, lelo ukupitila muli umofye, "na ku bamubufyashi bobe,'' Uuli ni Kristu.17Nomba ifyo nkolanda nifi: Amalango, ayaishile panuma yamyaka 430, tayaishile mukufumyapo icipangano ico Lesa apampamikile libela, mukonaula icilayo. 18Pantu ubupyani nga bwishila ukupitila mu malango, ninshi tabwishila mu malayo nakalya. Lelo Lesa alicipele kuli Abrahamu ukupitila mu bulayo.19Nindo, kanshi, amalango yabeleleko? Yalundilweko pamulandu wabubifi mpaka ulo ubufyashi bwakwa Abrahamu bukapelwe kuli abo abalailwe . Amalango yasubilwe na bamalaika ukupitila ku kuboko kwakwa ndubulwila . 20Nomba ndubulwila cikopilibula abantu ukucila pali umo. Lelo Lesa aba umo.21Bushe amalango yapinkana na malayo yakwa Lesa? Nakalya iyoo! mukwai! Pantu amalango nga yalitupele icinga tupela mweo, nolu mucinefye ubulungami ngabwaishile ukupitila mu malango. 22Lelo amalembo yalisalila fyonse mulubembu pakwebati ubulayo mucicetekelo ukupitila muli Yesu Kristu cinga pelwa kuli abo abacetekela.23Nomba ulo icicetekelo cali tacilaisa, twaliketwe bunkole ku malango, twalikakilwe mpaka ulo icicetekelo caishilekusokoloka. 24Eco kanshi amalango eyali ubucingo bwesu mpaka ulo Kristu aishile, pakweba twingalungamikilwa mu cicetekelo. 25Lelo nomba apo icicetekelo cilishile, tatukofwaikwa ubucingo. |  |

|  |  |
| --- | --- |
| Galatia 4:1-7  1Nkolanda ukwebati impyani, pantu ulo umwana acili umwaice, tapusene no musha, nangula engaba emwine wafyuma fyonse. 2Lelo atungululwa nabakomusunga na ba kangalila mpaka no bushiku ubo wishi ateyenye.3Eco naifwe bene, ulo twali abaice, twali abasha kumafunde yabwikashi bwa mu calo. 4Lelo ulo inshita yafikilishiwe, Lesa alitumine Umwana wakwe, uwa fyelwe ku mwanakashi, uwafyalilwe mu malango 5pakwebati engalubula abo abali abasha ba malango, pakwebati twinga pokelelwa nga abana.6Kabili apo muli bana, Lesa alituma Umupashi wa mwana wakwe mu mitima yesu, eubilikisha ati, "Abba, Tata." 7Eco nomba tamuli basha nakabili, lelo muli bana, kabili nga muli bana, nishi muli mpyani shakwe ukupitila muli Lesa. |  |

|  |  |
| --- | --- |
| Galatia 5:7-15  7Mwali kubutuka bwino. Ninani wamileseshe ukukana bela icine? 8Uku kunashiwa takukofuma kuli uyo uwamikutile!9Akatutumushi kanono kalenga umufuba onse ukututumuka. 10Ndikwete icicetekelo muli shikulu ukwebati mwebo tamwakatontonkanye pali cimbi. Onse uukomicusha akapingulwa, nangu engaba shani.11Mwe bamunyinane, nga ncili nkobila ukusembululwa, nindo nanomba ncili nkopakashilwa? muli iyonshila icalikucingilisha icapindama cilifumishiwepo. 12Lelo kuli abo bonse abakomicilinganya, nkotontonkanya ukwebati cawama bapitilisha baintungula abene!13Pantu mwebo mwalikutilwe kubuntungwa, mwe bamunyinane. Lelo mwilekubomfya ubuntungwa bwenu nga akakonkelelo ka buntunse; lelo, mucitemwiko koseleshanyeni umo nomunankwe. 14Pantu amalango yonse yalifikilishiwa mwishiwi limo: "Ufwile ukutemwa umwina mupalamano obe ngefyo waitemwa wemwine." 15Lelo mwebo umfwa mukoisuma no kucenana umo nomunankwe, cenjeleni pakwebati mwiyonaula umo no munankwe. |  |

|  |  |
| --- | --- |
| Galatia 6:1-10  1Mwe bamunyinane, umo nga asanganishiwa no mulandu uuli onse, mwebo mwebali mu Mupashi mulungikeni no Mupashi uwa mutembo. Mulekuisunga bwino mwebene, pakwebati naimwebene mwiwila mumatunko 2Mulekusendelana ifisendo umo nomunankwe, kabili epakwebati mufikilishe amalango ya kwa Kristu.3Pantu umfwa umo akoitunga ukubapo fimo elo ninshi tapaba ifyo aba , ninshi akoibepa umwine. 4Uuli onse afwile ukubebeta imilimo yakwe, elo akakwata icilumba cakuitakisha umwine eka pa milimo yakwe lelo te pa milimo yamunankwe nakalya. 5Pantu cila muntu ali no kusenda icisendo cakwe umwine.6Abo abashimikila icebo bafwile ukwakanako ifintu fyonse ifisuma ifyo abo abo basambilisha icebo bakwata 7Mwibepekwa, Lesa tashentekwa, pantu conse ico umuntu abyala no kusombola efyo aka sombola. Pantu uyo uubyala ulumbuto ku mubili wakwe wine, ku mubili wakwe akasombola ubonaushi. 8Uyo uubyala ulumbuto ku Mupashi, na ku Mupashi eko akasombwela umweo wa muyayaya.9Twinenuka mukucita icisuma, Pantu pa nshita iyalinga tukasombola ifyo twabwele. 10Eco kanshi ulo tuli inshita, natulekucita icisuma kubantu bonse, makamaka abamung'anda yacicetekelo. |  |

|  |  |
| --- | --- |
| Efeso 1:3-14  3Alumbanishiwe Lesa kabili Wishi wa kwa Shikulu wesu Yesu Kristu. Uwatupala na mapalo yonse aya kumupashi ukufuma mu myulu muli Kristu. 4Lesa atusalile muli ena ukutulafye ku kutendeka kwa calo.5Lesa alitusobwelele libela ku kuba nga abana ukupitila muli Yesu Kristu, ukulingana nobufwayo kwakwe. 6Ukusalwa kwesu kwafuma mukulumbanya ubukata bwa kusenaminwa kwakwe uko atupela apa lutu ukupitila muli uyo uo atemwisha.7Muli Yesu Kristu twalilubuka ukupitila mu mulopa wakwe no kwelelwa kwa filubo fyesu, ukulingana no bukankala bwa kusenamunwa kwakwe. 8Alisandulula ukusenaminwa kwakwe kuli fwebo mu mano yonse kabili na mu mucetekanya onse.9Lesa alitulengele ukwishiba inkama ya bufwayo bwakwe, ukulingana no kutemwa kwakwe, kabili ico alangile muli Kristu, 10ukulingana nokuteyanya kwa kufikilishiwa kwa nshita, ukwa kuleta ifintu fyonse capamo, ifintu fyonse mu mulu na pesonde, mu mutwe umo, uwaba ni Kristu.11Muli Kristu emo twapelelwe ubupyani, fwebo ateyanishishe libela ukulingana ne pange lyakwe uyo uubomba fyonse ukulinga nokukabila kwa bufwayo bwakwe. 12Lesa ali tusontele ukuba impyani pakwebati fwebo, fwebabalilepo ukukwata isubulo muli Kristu, twingale kulumbanya ubukata bwakwe.13Muli Kristu, namwebo bene, ulo mwaumfwile icebo ca cine, imbila nsuma iye pusukilo lyenu, mwalicetekele muli ena kabili mwalikakatikilwe na Mupashi wa Mushilo uwalailwe, 14uyo uwaba ecishininkisho ca bupyani bwesu mpaka no kulubuka kwa fikwatwa fyesu, pakulumbanya ubukata bwakwe. |  |

|  |  |
| --- | --- |
| Abena kolose 1:1-12  1Paulo, umutumwa wakwa Yesu Kristu ukupitila mu bufwayo bwakwa Lesa, na Timote munyinefwe, 2ku bantu bamushilo abakwa Lesa na ba munyinefwe abacishinka muli Kristu abali ku Kolose. Lekeni ukusenaminwa kube kuli mwebo, no mutende ukufuma kuli Lesa Tata. 3Tulatotela Lesa, Wishi wakwa Shikulu Yesu Kristu, kabili lyonse tulamipepelako.4Twalyumfwa ulwa cicetekelo cenu muli Yesu Kristu ne citemwiko ico mwakwatila abantu bamushilo bonse abakwa Lesa, 5pamulandu we subilo lyenu ilyo bamisungila mu mulu, ilyo mwaumfwilepo mu cebo ca cine, ica mbila nsuma 6icaisa kuli mwebo. Mu musango umo wine iyi mbila nsuma ikotwala ifisabo kabili ikokula mu calo conse - ngefyo calikucita na muli mwebo ukutendeka ubushiku mwayumfwile no kwishiba ukusenaminwa kwakwa Lesa mu cishinka.7Iyi embila nsuma ngefyo mwaisambilile kuli Epafrasi, umubomfi munensu uwatemwikwa, uyo uwaba umubomfi wakwa Kristu uwa cishinka kulubali lwesu. 8Epafrasi alitweba pa citemwiko cenu mu Mupashi.9Pamulandu wa ici citemwiko, ukufuma ubushiku twaumfwile ifi tatwalekelepo ukumipepela. Tukopepa ukwebati mube aba kwisushiwamo no kwishiba ubufwayo bwakwe mu mano yonse na ukwishiba ifya kumupashi, 10pakwebati mulekwendela munshila iya linga kuli Shikuku kabili iya kumusekesha mu nshila shonse: mukulatwala ifisabo fya milimo ya bune yonse no kwebati mulekukula mu bwishibilo bwakwa Lesa,11mukukoshiwa na maka yonse, umwabela amaka ya bukata bwakwe, pakwebati mukwate ukushipikisha kukalamba no kutekanya, na munsansa 12ukupela amatotela kuli Tata, uyo uwa milenga ukwebati mukwate icakaniko mubupyani bwa bantu bakwa Lesa abamushilo mu lubuto. |  |

|  |  |
| --- | --- |
| Abena kolose 1:13-23  13Alitupususha ukufuma mu bufumu bwa mfimfi no kutuleta mu bufumu bwa Mwana wakwe uwatemwikwa, 14umo twakwatila ukulubulwa, no kwelelwa kwa membu.15Ena cipasho cakwa Lesa uushimoneka, ibeli pa fibumbwa fyonse. 16Muli ena emo fyonse fya bumbilwe, ifyo ifili ku mulu ne fya pe sonde, ifimoneka ne fishimoneka. fibe fipuna fya bufumu, nangu amabufumu, nangu bukateka nangu abamaka, fyonse fya bumbilwe muli ena kabili fyakwe. 17Umwine ewaba pantanshi ya fintu fyonse, kabili muli ena emo fyonse fyaikatilwa pamo.18Emutwe wa mubili, ululi lukuta. Entendekelo, ebeli ukufuma kubafwa, ewakwata icifulo ca ntanshi pa fintufye fyonse. 19Pantu Lesa ali sekelemo ukwebati umwisulo wakwe wingekala mu Mwana wakwe, 20kabili ukupitila mu Mwana aliwikishanya ne fintu fyonse umwine, alipanga umutende ukupitila mu mulopa wa capindama cakwe, cibe fintu fya pe sonde nangu ifintu fya mu mulu.21Pa nshita imo na mwebo bene mwali abaiposaika kabili abankalwe mu mano na mu micitile iyabubi. 22Lelo nomba ali miwikishanya no mubili wakwe ukupitila mu mfwa yakwe no kumicita aba mushilo, ababula akalema, kabili ababula umulandu waku mibepesha pa cinso cakwe, 23nga cine mwatwalilila mu cicetekelo, abapampamikwa kabili abaiminina ndi, abashingafuma kwi subilo lya mbila nsuma iyo mwaumfwile, iyo imbila nsuma iyabilwa ku muntu onse uwaba mwi samba lya mulu. Iyi embila nsuma iyo Nebo, ne Paulo, nabelele umubomfi. |  |

|  |  |
| --- | --- |
| Abena kolose 2:6-15  6Ifyo mwapokelele Kristu Yesu Shikulu, efyo mwendele muli ena. 7Mube abalimbwa muli ena, mube abakulwa pali ena, mube abashimpwa mu cicetekelo ngefyo mwasambilishiwe, no kufunguluka mukupela amatotelo.8Moneni ukwebati umuntu nangu umo emibeleleka ukupitila mu masambilisho ya buntunse kabili no kulufiwa kwafye, ukulingana ne ntambi sha bantu, ukwalukila ku micitile ya mipashi ya pa calo, no kukana alukila kuli Kristu. 9Pantu ni muli ena emo bu Lesa bonse bwaikala mumbela ya mubili.10Mwalisushiwa muli ena, uwaba mutwe pali bakateka bonse na maka. 11Muli ena mwebo mwalisembulwilwe no kusembululwa ukushicitwa kuminwe ya buntunse mukufumya umubili wa buntunse, lelo ni mu kusembululwa kwakwa Kristu. 12Mwalishikilwe nankwe mu lubatisho, kabili muli ena mwalibushiwe ukupitila mu kucetekela mu maka yakwa Lesa, uwa mubushishe ukufuma ku bafwa.13Ulo mwebo mwali abafwa mu mampulu yenu na mukutasembululwa ku mibili yenu, alimilengele ukuba aba mweo pamo nankwe kabili alitwelele amampulu yesu yonse. 14Alifutile ifya misha yesu ifyalembelwe ifyo ifyatutekele ubusha ku mafunde ya fiko. Alifisendele no kufipampamika pa capindama. 15Alicimfishe bakateka na ba maka kabili alibalengele ukuba ifya kutamba palwalala, abacimfishe ku capindama. |  |

|  |  |
| --- | --- |
| Abena kolose 3:1-17  1Kanshi nga Lesa alimibushishe pamo na Kristu, fwayeni ifintu fya ku mulu, uko Kristu aikala ku kuboko kwa kulyo ukwakwa Lesa. 2Tontonkanyeni pa fintu fya ku mulu, te fintu fya pe sonde. 3Pantu mwalifwa, no mweo wenu walifiswa na Kristu muli Lesa. 4Ulo Kristu akamonekela, uyo uwaba mweo wenu, elo na mwebo bene mukamonekela naena mu bukata.5Kanshi, lekeni ifwe, imibele ya pe sonde - ubulalelale, ukukowela, umufumbila, ulwinso, ulunkumbwa lubi, no bulili, ifili kupepa utulubi. 6Ni muli ifi fintu emukoishila ubukali bwakwa Lesa pa bana ba bucintomfwa. 7Ni muli ifi fintu na mwebo limo mwaendele ulo mwaikele muli fyena. 8Lelo nomba filekeni ukuficita ifi fintu fyonse - icipyu, ubukali, umufulo, imiponto, elo no kulanda kwa bubi ukufuma mutunwa twenu.9Mwila kubepana umo no munankwe, apo mulifulile ubuntu bwa kale ne micitile ya buko, 10kabili mulifwele ubuntu bupya ekupangwa umupya mu bwishibilo ukulingana ne cipasho ca uyo uwa cilengele, 11Umo umutaba umu Hela nangu umu Yuda, ukusembululwa nangu ukutasembululwa, umututu, umwina mpanga, umusha, umuntungwa, lelo Kristu efyonse, kabili aba muli fyonse.12Eco kanshi, nga basalwa bakwa Lesa, aba mushilo kabili abatemwikwa, kwateni umutima wa luse, uwa nkumbu, uwa kunakilila, uwa congwe, no kutekanya. 13Belelaneni uluse umo no munakwe. Beleleni inkumbu umo no munankwe. Umfwa umo alikwete icakuilishanya ku munankwe, eleleni mu musango umo wine na Shikulu amwelela. 14No kucila pali ifi fyonse, kwateni icitemwiko, icaba ecikakilo ca kupwililika.15Lekeni umutende wakwa Kristu uteke mu mitima yenu. Ni pali uyu mutende eo mwaitilwemo mu mubili umo. Kabili mube abakutotela. 16Lekeni icebo cakwa Kristu cikale muli mwebo ica cindamisha, kukusambilisha no kukonkomesha umo no munankwe mu mano yonse, ku kwimba isha malumbo, ne nyimbo shakwa Lesa ne nyimbo sha mu mupashi no kutotela mu mitima yenu kuli Lesa. 17Conse ico mukocita, mu cebo nangu mu ficitwa, citeni fyonse mwi shina lyakwa Shikulu Yesu. Toteleni kuli Lesa Tata ukupitila muli ena. |  |

|  |  |
| --- | --- |
| Abena kolose 4:2-6  2Twalilileni mukupepa, mwikalilile muli lyena abalola mukutotela, 3muletupepelako na fwebo bene, ukwebati Lesa enga twiswilako icibi ca cebo, ukulanda ifyankama fyakwa Kristu, pantu eco nanebo nabela mu minyololo. 4Mupepe ukwebati ninga cilenga cishibikwe, ngefyo mfwile ukulanda.5Mulekwendela mu mano kuli abo abali kunse, no kubomfya inshita. 6Lekeni ifyebo fyenu lyonse fileba ifya senaminwa. Lekeni filungwemo umucele, pakwebati mwishibe ifyo mulingile ukwasuka umuntu uuli onse. |  |

|  |  |
| --- | --- |
| Abahebere 3:1-6  1Eco kanshi, mwe bamunyinane ba mushilo, mwebakumako ku bwite bwa mu mulu. Tontonkanyeni pali Yesu, umutumwa kabili shimapepo mukalamba uo tulumbula. 2Ali uwa cishinka kuli Lesa, uwa musontele, ngefyo Mose nao ali uwa cishinka mu ng'anda yakwa Lesa yonse. 3Pantu Yesu alipendwa ukuba uwalinga ubukata ubukalamba ukucila Mose, pantu uukula ing'anda aliba no bucindami ukucila ing'anda iine. 4Pantu ing'anda yonse ikuulwa no muntu umo, lelo uukuula fyonse ni Lesa.5Pantu Mose ali mubomfi wa cishinka mu ng'anda yonse iya kwa Lesa, ukuba bukambone pa fintu ifikesa kulandwapo ku ntanshi. 6Lelo Kristu wa cishinka ngo Mwana uwangalila ing'anda yakwa Lesa. Tuli ng'anda yakwe umfwa twaikatisha ukupama ne subilo ilyo tuitakishishamo. |  |

|  |  |
| --- | --- |
| Abahebere 4:12-16  12Pantu icebo cakwa Lesa ca mweo kabili ca maka kabili caba icakutwa ukucila ulupanga lwakutwa konse kubili. Cena cilatula ukufika na mu kulekanya umweo no mupashi, imfyufyu no bufyompo, kabili cilalingulula amatontonkanyo na mapange ya mu mutima. 13Takwaba icibumbwa icafisama ku menso yakwa Lesa, lelo ifintu fyonse fyabafye pabwelu kabili ifya kupukulwa ku menso ya uyo uo tuli no kulubululako.14Eco kanshi, apo fwebo twalikwata shimapepo mukalamba uwa pita mu myulu, Yesu Umwana wakwa Lesa, lekeni fwebo twikatishe ifyo icisumino cesu ico tulanda. 15Pantu tatuli na shimapepo mukalamba uushingatusakamana mu bunake bwesu. Lelo, tulikwete umo uyo mu nshila shonse ali uwa tunkwa ngefyo twaba, ukucilapo ena taali na lubembu. 16Lekeni kanshi tulekuya no kupama ku cipuna ca bufumu ica kusenaminwa, pakwebati tupokelele uluse kabili tusange ukusenaminwa kwa kutwafwa mu nshita ya ku kabila. |  |

|  |  |
| --- | --- |
| Abahebere 5:11-14  11Tulikwete ifya kulanda ifingi palwa kwa Yesu, lelo cakwafya ukulondolola apo mwebo mwalikosa imitwe mu kumfwa.12Pantu nangu cingaba ati pali iyi nshita mwebo mufwile ukuba ba kasambilisha, mucili mukokabilwa umo ukumisambilisha ifikomo fya ntendekelo ya mbila yakwa Lesa. Mukokabilwa umukaka, te filyo fya kukosa! 13Pantu uuli onse uunwa fye umukaka wekaweka takwata ubwishibilo palwa mbila ya bulungami, pantu acilifye umucece. 14Lelo ifyakulya fya kukosa fya bakalamba. Aba ni abo pamulandu wa bukalamba bwabo balikwete ukukanshiwa mukumfwikisha ifyakupatula ifyabune ukufuma ku fyabubi. |  |

|  |  |
| --- | --- |
| Abahebere 6:13-20  13Pantu ulo Lesa apangile ubulayo yakwe kuli Abrahamu, alilapile palwakwe umwine, apo talinakulapa ku uuli uwali umukalamba pali ena. 14Alilandile ati, "Mucinefye nkakupala no ku kupela abana abengi." 15Muli iinshila, Abrahamu alikwete ico icalailwe panuma alolela mukutekanya.16Pantu abantu balapa ku wabacila. Pampela ya fikansa fyonse, umulapo eusungwa nge cishininkisho. 17Ulo Lesa asalile ukwebati enga langishaumupwilapo ku mpyani ukwebati ubulayo bwakwe tabwingalulwa , alicishininkishe no mulapo. 18Acitile ici pakwebati ifintu fibili ifishingacingishiwa - kufyo Lesa tengatubepa - fwebo, fwebabutukila ku bucingo, tukakwata icikoseleshi icikalamba ukwikatilila kwi subilo ilya bikwa libela kuli fwebo.19Twakwata ici ngo bucingo kabili ngeca kwikatililako umweo, isubilo lilya ilingila mu ncende ya mukati kunuma ya cisalu, 20uko Yesu, uwatutangilile, alingilemo muli ilya ncende pamulandu wesu. Alisakuba shimapepo mukalamba umuyayaya ukukonka muli Melkisedeke. |  |

|  |  |
| --- | --- |
| 1 Petero 1:1-12  1Petero, umutumwa wakwa Yesu Kristu, kubalebeshi abasalangana, abasalwa, monse mu Ponte, mu Galatia, mu Kapadokia, mu Asia, na mu Bitunia. 2Ici cali ukulingana no kwishibila kabela kwakwa Lesa Tata, ukupitila mu kusangulula kwa Mupashi, ku kuba abacumfwila no kukanwa umulopa wakwa Yesu Kristu. Ukusenaminwa kube nemwe, kabili umutende wenu na ukule.3Na Lesa kabili Wishi wakwa Shikulu Yesu Kristu enga lumbanishiwa! Mu luse lwakwe ulukalamba, alitupele ukufyalwa cipya-cipya kwi subilo lya mweo ukupitila mu kubuka kwakwa Yesu Kristu ku bafwa. 4Ici cabupyani ubutangaloba, ubutangakowela, kabili ubutangafumuka. Bwasungilwa ku mulu palwa mwebo. 5Mulicingililwe na maka yakwa Lesa ukupitila mu cicetekelo pamulandu we pusukilo ilyo lili no kusokoloka mu nshita ya mpela.6Muli ici mukosekelela apakalamba, nangula nomba, pa kashitafye akanono, mukopita mukweshiwa kwa musango onse. 7Ici cikocitikila pakwebati icicetekelo cenu cishininkishiwe, ico icacindamisha ukucila golide iyo iiloba, nangula yaeshiwa mu mulilo. Ici cacitike pakwebati icicetekelo cenu cilete ukulumbanishiwa, ubukata, no muncinshi pa kusokololwa kwakwa Yesu Kristu.8Tamwamumonapo, lelo muli mutemenwe. Tamukomumona pali nomba, lelo muli musumine no kusekelela ne nsansa uko ukutangalondololwa kabili ukwisushiwemo ubukata. 9Nomba mukopokelela icilambu ca cicetekelo cenu, ipusukilo lya myeo yenu. 10Palwa ili pusukilo, bakasesema abaseseme pa kusenaminwa ukwali no kwisa pali mwebo, balikufwailikisha no kwipukishisha bwino bwino,11ukufwailikisha nga ni mu muntu ndo nangu ni nshita nshi Umupashi wakwa Kristu muli bena walikusontela libela palwa macushi yakwa Kristu ne fya bukata ifili no kukonkapo. 12Calisokolwelwe kuli bena ukwebati tabali kuipyungila abene, lelo balikupyungila mwebo, ulo balikulanda pa fintu ifyali kulandwa kuli mwebo ukufuma kuli abo abali kushimikila imbila nsuma kuli mwebo ukupitila mu Mupashi wa Mushilo uwatuminwe ukufuma ku mulu - ifintu ifyo bamalaika bafwaya ukumona. |  |

|  |  |
| --- | --- |
| 1 Petero 1:13-25  13Eco mube abaipekanya mu mano yenu. Mube abakutekanya. Bikeni isubilo mukusenaminwa uko ukukoisa ulo Yesu Kristu akasokololwa. 14Pamo nga abana bacumfwila, mwilekucita ifyalunkumbwa ifyo mwalikukonka ulo mwali abakubula ukwishiba.15Pantu uwa mukuta wa mushilo, na mwebo, mube aba mushilo mumibele yenu yonse. 16Pantu calilembwa ati, "Beni aba mushilo, pantu Nanebo ndi wa mushilo." 17Eco nga mwakuta uyo uupingula umwabela umulimo wa cila muntu ukwakubula akapatulula ati ''Tata'', mulekwendela mu katina inshita ya bweni bwenu pano.18Pantu mulishibe ukwebati tekufya silfere nangu golide ifyonaika eko mwalubwilwa kumibele yenu iyafye iyo mwapyene ku fikolwe fyenu, 19lelo ukupitila mu mulopa wakwa Kristu uwacindamisha, kubati wa mwana wa mpanga uwakubula akalema kabili uwabula akabi.20Kristu alishibikwe ulo isonde talilabako, lelo ici caisa kusokolokalwa kuli mwebo muli ino nshita ya kulekelesha. 21Ukupitila muli ena mwalisumina muli Lesa, uwa mubushishe ku bafwa no ku mupela ubucindami, pakwebati icicetekelo cenu ne subilo fibe muli Lesa.22Mwalilengele imyeo yenu ukuba iyakubuta pamulandu wa kumfwila icine. Ici cabeleleko icitemwiko ca bwananyina ica cishinka; temwaneni umo no munankwe ne mitima yenu yonse. 23Mwali fyalwa cipya - cipya, teku lubuto ulubola lelo ni ku lubuto ulutabola, ku cebo cakwa Lesa ica mweo kabili icakubelelela.24Pantu, "Onse umuntu aba kubati cani, no bucindami bwa ciko bwaba kubati maluba ya mpanga. Icani ciloma, na maluba yalalukuta, 25Lelo icebo cakwa Lesa cakubelelela umuyayaya." Ici cebo ni mbila nsuma iya shimikilwe kuli mwebo. |  |

|  |  |
| --- | --- |
| 1 Petero 2:1-12  1Eco kanshi talusheni fyonse ifyabubi, ubucenjeshi bonse, bu bubi-munda, akalumwa, ne miponto yonse. 2Ngo tunya utwafyalwa nomba, fwaisheni ishiba lya mukaka wa kumupashi, pakwebati muli ici mwingakulilako mwipusukilo, 3umfwa mwalisonda ukwebati Shikulu wa nkumbu.4Iseni kuli ena uyo uuli libwe lya mweo ilyo ilyasulilwe ku bantu, lelo ilyo ilisalilwe na Lesa nge lya kucindama kuli ena. 5Nemwe bene muli kubati mabwe ya mweo aya kokulwa ukuba ing'anda ya bumupashi pakuba bushimapepo bwa mushilo ubutuula amalambo ya kumupashi ayapokelelwa kuli Lesa ukupitila muli Yesu Kristu.6Mwilembo mwaba ifi: "Moneni, nkobika mu Sione ilibwe lya pa cifutu, ilyasalwa kabili ilya kucindama. Uyo onse uwasumina muli ena takalengwe insoni."7Ninshi, ubucindami, bwenu mwe basumina. Lelo kuli abo abatasumina, ''Ilibwe ilya sulilwe na bakakula, elyaishile kuba umutwe wapa cifutu," 8kabili, "Libwe lya kuipununako ne cilibwe icibalenga ukuwa." Balaipununa pantu tabanakila icebo - ico basonteelwe ukulacita.9Lelo mwebo muli bantu abasalwa, bushimapepo bwa bufumu, uluko lwa mushilo, abantu abo Lesa aikwatila, pakwebati mwebo mulondolole imilimo isuma iya wa mikutile ukumifumya mu mfimfi no kumitwala mu lubuto lwa cipesha amano. 10Mwe batali bantu, lelo nomba mwebo muli bantu bakwa Lesa. Mwebatapokelele luse, lelo nomba mwalipokelela luse.11Mwe batemwikwa, nkomikoselesha nga beni kabili abalebeshi ukwebati mutalukeko kufyalunkumbwa lwa mubili, ifyo ifipinkana ne myeo yenu. 12Mulekwenda bwino pa bena Fyalo, pakwebati ulo bamipontela nga ba ncita tubi, bengamona ificitwa fyenu ifyabune no kupela ubukata kuli Lesa pa bushiku ubo akamoneka. |  |

|  |  |
| --- | --- |
| 1 Petero 2:13-25  13Mube abakunakila ku butungulushi bonse ubwa ku buntunse pamulandu wakwa Shikulu. Nakileni naku mfumu nge yapulamo 14na ku balashi, abo abatumwa mukukanda bancita tubi no kutasha abo bonse abacita ifyabune. 15Pantu uku ekufwaya kwakwa Lesa, ukwebati mukucite cabune mwebo mutalalike ukulanda kwa bututu ukwa bantu abawelewele. 16Nga abantungwa, mwibomfya ubuntungwa bwenu nge cakufimba pa bubifi, lelo mube nga babomfi bakwa Lesa. 17Cindikeni abantu bonse. Temweni aba bwananyina.Tineni Lesa. Cindikeni ishamfumu.18Mwe babomfi, beni abakunakila kuli ba shikulu wenu no mucinshi onse. Beni abakunakila tekuli ba shikulu benu abasuma na ba mutembo fye beka, lelo na kubabipa imitima bene. 19Pantu caba nge cakutashiwa, pantu awaishiba Lesa, uyu muntu alashipikisha mu bulanda ulo akocula mukufyengwa. 20Pantu nindo cinga kwafwa nga wabembuka kabili nolu washipikisha ulo ukotitikishiwa? Lelo nga walibombele icisuma elo nomba ukocula ulo uko kandwa, ici cililingile ukutashiwa ukufuma kuli Lesa.21Pantu nici cine eco mwaitilweko, pantu Kristu nao alimiculile. Alishile icilangililo kuli mwebo kuku konka mu ntampulo shakwe. 22"Tacitilepo lubembu, nangula conse ica bucenjeshi ukusangwa mukanwa kakwe." 23Ulo atukilwe, tabweseshe umusalula. Ulo aculile, tapingile ukubabwesesha, lelo aliipele umwine kuli uyo uupingula mu bulungami.24Ena umwine alisendele imembu shesu mu mubili wakwe pa cimuti pakwebati fwebo twingafwa ku lubembu no kuba aba mweo mu bulungami. Na mu filaso fyakwe mwaliposhiwa. 25Mwebo bonse mwalilubile nge mpaanga, lelo nomba muli bwelele kuli kacema kabili kangalila wa myeo yenu. |  |

|  |  |
| --- | --- |
| 1 Yohane 4:1-6  1Mwe batemwikwa, mwilekusumina umupashi uuli onse. Lelo, mulekwesha imipashi ukumona nga ifumine kuli Lesa, pantu bakasesema babufi abengi balile mu calo. 2Na muli uyu musango muli no kwishiba Umupashi wakwa Lesa - umupashi onse uulumbula ukwebati Yesu Kristu alisa mu mubili ninshi wafuma kuli Lesa, 3kabili umupashi onse uutasumin muli Yesu tawafuma kuli Lesa. Uyu mupashi wa mulwani wakwa Kristu, uo mwaumfwa ukwebati ukoisa, kabili walisa kale mu calo.4Mwebo mwafuma kuli Lesa, mwe bana, kabili mwali bacimfya, pantu uwaba muli mwebo mukulu ukucila uwaba mu calo. 5Bena bafuma ku calo; eco kanshi nefyo balanda fifuma ku calo, ne calo cilakutika kuli bena. 6Fwebo twafuma kuli Lesa. Onse fye uwaishiba Lesa alakutika kuli fwebo. Uyo uutafuma kuli Lesa takutika kuli fwebo. Na muli ifi tuleshiba umupashi wa cine elo no mupashi wabufi. |  |

|  |  |
| --- | --- |
| 1 Yohane 4:7-21  7Mwe batemwikwa, lekeni tulekutemwana umo no munankwe, pantu ukutemwa kwafuma kuli Lesa kabili onse uwakwata ukutemwa afyalwa kuli Lesa kabili alishiba Lesa. 8Umuntu uutaba na citemwiko taishiba Lesa, pantu Lesa kutemwa.9Pamulandu wa ifi ukutemwa kwakwa Lesa kwalisokolokele pali fwebo, ukwa kwebati Lesa alitumine Umwana wakwe eka mu calo pakwebati tube no mweo pamulandu wakwe. 10Na muli ifi emuli icitemwiko, temukwebati twalitemenwe Lesa, lelo ukwebati ena alitutemenwe, no kwebati alitumine Umwana wakwe ukuba ilambo lya cikonsolwelo pa membu shesu.11Mwe batemwikwa, umfwa Lesa alitutemenwe, na fwebo tufwile ukutemwana umo no munankwe. 12Takwaba uwamonapo Lesa. Umfwa twatemwana umo no munankwe, Lesa alekalilila muli fwebo, no kutemwa kwakwe kulapwililika muli fwebo. 13Muli ifi emo twaishibila ukwebati twalikalilila muli ena naena muli fwebo, pantu alitupeleko nefwe bene Umupashi wakwe. 14Nakabili, twalimona no kupela ubunte ukwebati Wishi alitumine Umwana ukuba Umupusushi wa calo.15Onse uulanda ukwebati Yesu Mwana wakwa Lesa, Lesa alekalilila muli ena naena muli Lesa. 16Nakabili, twalishiba no kusumina icitemwiko ico Lesa atukwatila. Lesa kutemwa, na onse uwikalilila muli uku kutemwa ekalilila muli Lesa, kabili Lesa aikalilila muli ena.17Pamulandu wa ici, ici citemwiko calipwililika pali fwebo, pakwebati tukabe abapama pa bushiku bwa bupingushi, pantu ifyo aba, na fwebo bene efyo twaba muli cino calo. 18Tamwaba mwenso mukutemwa. Lelo, ukutemwa ukwafikapo kulafumyapo umwenso, pantu umwenso walingilwa ukukandwa. Lelo uwaba no mwenso ena talengwa ukupwililila mu citemwiko.19Tulatemwa pantu Lesa alitutemenwe pakubala. 20Umfwa uuli onse alanda ati, "Nebo nalitemwa Lesa" lelo apata munyina, uyo ninshi wabufi. Pantu uyo uutatemwa munyina, uo amonapo, tekuti atemwe Lesa, uo atamonapo. 21Nakabili, ili efunde ilyo twakwata fwebo ukufuma kuli ena: Onse uwatemwa Lesa afwile kabili akotemwa munyina. |  |

|  |  |
| --- | --- |
| 1 Yohane 5:1-12  1Uyo onse uwasumina ati Yesu ni Kristu alifyalwa ukufuma kuli Lesa, Kabili uyo onse uwatemwa wishi alitemwa no mwana uwafyalwa kuli ena. 2Ici ecalenga ukwebati twishibe ukwebati twalitemwa abana bakwa Lesa: nga twatemwa Lesa no kubaka amafunde yakwe. 3Pantu uku ekutemwa kwakwa Lesa: ukwa kwebati tulekubaka amafunde yakwe. Na mafunde yakwe te yakwafya.4Pantu uyo onse uwafyalwa kuli Lesa alacimfya icalo. Kabili eco twacimfishako icalo, cicetekelo cesu. 5Ninani uyo uucimfya icalo? Ni uyo uwasumina ukwebati Yesu Mwana wakwa Lesa.6Euyu uwaishile ku menshi na ku mulopa: Yesu Kristu. Taishilefye kumenshi yeka, lelo ni ku menshi na kumulopa. Umupashi eupela ubunte, pantu Umupashi ecine. 7Pantu fyaba fitatu ifipela ubunte: 8Umupashi, amenshi, no mulopa. Ifi fitatu filasuminishanya.9Nga tulasuminaa ubunte bwa bantu, ubunte bwakwa Lesa bwalicilapo. Pantu ubu ebunte bwakwa Lesa ubo ashimika ubwakuma umwana wakwe. 10Uyo onse uwasumina mu Mwana wakwa Lesa alikwete ubunte umwine eka. Uyo onse uutasumina muli Lesa amulenga ukuba uwa bufi, pantu tasumina ubunte ubo Lesa atupela palwa Mwana wakwa.11No bunte ni ubu; Lesa alitupela umweo wa muyayaya, no mweo wakwe waba mu Mwana wakwe. 12Onse uukwete Umwana alikwete umweo. Uyo uutakwata Umwana wakwa Lesa takwata mweo. |  |

|  |  |
| --- | --- |
| Ubusokololo 1:4-8  4Yohane, ku nkuta cine-lubali isha mu Asia: Ukusenaminwa kube kuli mwebo no mutende ukufuma ku waba kabili uwaliko, kabili uuli nokwisa, no kufuma ku mipashi cine lubali ishaba ku cipuna cakwe, 5no kufuma kuli Yesu Kristu, uuli ni kambone wa cishinka, ibeli ukufuma kubafwa, kabili kateka wa shamfumu sha pe sonde. Kuli uyo uwatutemwa kabili uwatukakula ku membu shesu mu mulopa wakwe - 6alitulenga ukuba ubufumu, bashimapepo kuli Lesa wakwe kabili Wishi - kuli ena kube ubukata na maka umuyayaya no muyayaya. Ameni.7Lolesheni, akoisa mu makumbi; ilinso lyonse likamumona, pamofye nabo abamulashile. Yonse imitundu ya pe sonde ikalosha pamulandu wakwe. Eee, Ameni. 8"Ninebo Alfa kabili nine Omega," efyalanda Shikulu Lesa, "uuliko, kabili uwaliko, kabili uuli no kwisa, uwa Maka yonse.'' |  |

|  |  |
| --- | --- |
| Ubusokololo 2:8-11  8''Nakuli malaika wa lukuta lwa mu Simina lemba auti: 'Ifyebo fya uyo uwaba ni ntendekelo kabili impela, uyo uwafwile kabili ali no mweo nakabili: 9''Nalishiba ukucucutika kobe no bucushi bobe, lelo uli mukankala. Nalishiba no kuponta kwa abo abalanda ati baYuda, lelo tebo nakalya. Baba lisynagoge lyakwa Shetani.10Witina pafyo walatendeka ukuculako. Lolesha! Kasebanya alimukuposapo bamo aba muli mwebo mu cifungo pakwebati mukeshiwe, kabili muli no kucula pa nshiku ikumi limo. Ube uwacishinka ukufika na kumfwa, kabili nkakupela icilongwe ca mweo. 11Lekeni uuli no kutwi, omfwe ifyo Umupashi ukolanda ku nkuta. Na uyo uukacimfya takaculeko kumfwa ya cibili.'''' |  |

|  |  |
| --- | --- |
| Ubusokololo 11:1-6  1Kabili nalipelwe itete ukubomfya nge ntambo ya kupiminako. nalyebelwe ati, ''Alamuka no kupima itempele lyakwa Lesa ne cipailo, upende nabo abashinshimwinamo. 2Lelo tekwesha ukupima ulubansa lwa kunse ye tempele, pantu lwalipelwa ku bena Fyalo. Bakanyantaula pa musumba wa mushilo pa imyenshi amakumi yane na ibili.3Nkapela bakambone bandi babili amaka ya kusesema pa nshiku ishili 1,260, ninshi balifwele nsamu. 4Aba bakambone efimuti fibili ifya miolife ne ifyakutekapo inyali fibili ifiminine ku cinso cakwa Shikulu wa pe sonde. 5Umfwa umuntu uuli onse afwaya ukubasansa, umulilo ukofuma mutunwa twabo no konaula abalwani babo. Na uyo onse uukokabila ukubasansa alilingile ukufwa mu nshila iyi ine.6Aba bakambone balikwata insambu shakwisala umulu pakwebati kwikaba imfula yakwisa kuloka pa nshiku shilya bakosesema. Balikwata na maka yakwalula amenshi ukuba umulopa no kupuma isonde kufikuko fya misango yonse munshitafye yonse iyo bakofwailapo. |  |

|  |  |
| --- | --- |
| Ubusokololo 12:1-9  1Icishibilo cacipesha mano calimoneke mu mulu: umwanakashi uwafwele akasuba, na makasa yakwe alinyantile pa mweshi kabili ku mutwe wakwe alifwele icilonge ca ntanda ikumi limo na shibili. 2Aliimitile, kabili alikulila mu bukali bwa kukwata umwana, mubucushi bwa pa kupapa.3Nolu na cimbi icilangililo calimoneke mu mulu; Mona! Kwalimoneke icisoka icikalamba icakukashika icakwete imitwe cine - lubali na masengo ikumi, kabili pali ifilongwe cine - lubali pa mitwe ya ciko. 4Umucila waciko walikulwile intanda iciputulwa ca butatu mu mulu no ku shilampula panshi pe sonde. Icisoka caliminine ku ntanshi ya mwanakashi wali mupepi no kupapa, pakwebati ulo apapa, cingamulila umwana wakwe.5Umwanakashi alipapile umwana, umwana mwaume, uwa kwisa kuteka inko shonse ne nkoto ya cela. Umwana wakwe bali musompwele kuli Lesa no kumutwala ku cipuna cakwe ica bufumu, 6kabili umwanakashi alifulumukile mu matololo, ku ncende uko Lesa amupekanishishe, pakwebati asungwe pa nshiku ishili 1,260.7Nomba mu mulu mwalimine ubulwi. Mikaeli na bamalaika bakwe balikulwisha icisoka, kabili icisoka na bamalaika baciko nabo balalwisha. 8Lelo icisoka tacali na maka ya kucimfya. Tacakwete icifulo mu mulu na bamalaika baciko. 9Icisoka icikalamba - cilya cisoka icikote icikutwa Kasebanya nangu Shetani, icilufya icalo conse - baliciposele pe sonde, na bamalaika baciko baliposelwe pamo na cena. |  |

|  |  |
| --- | --- |
| Ubusokololo 22:12-16  12"Mona! Nkoisa mukwangufyanya. Ne cilambu candi cili nanebo, icakulambula cila umo ukulingana ne ficitwa yakwe. 13Nine Alfa na Omega, uwa ntanshi kabili uwa kulekelesha, intendekeko ne mpela.14Abakupalwa ni abo abasamba imingila yabo pakwebati bakakwate insambu sha kulya ku cimuti ca mweo no kwingila mu musumba ukupitila pa mpongolo. 15Kunse ekwaba imbwa, indoshi, ababulalelale, abepaya, abapepa utulubi, elo na onse uwatemwa ukubepa ifyabufi.16Nebo, Yesu, nditumine malaika wandi ukupela ubunte pali ifi fintu ku nkuta. Ndi mushila kabili uwa mubufyashi bwakwa Dabidi, ulutanda ulukobalika ulucelo.'' |  |